title: Oulun seksuaalirikosepäilyt 2018

text: Sisäministeri Kai Mykkänen piti seksuaalirikoskokonaisuutta järkyttävänä ja korosti, että suomalaisen yhteiskunnan on löydettävä keinot, joilla vastaavia tapauksia pystytään voimakkaammin estämään. Hänen mukaansa tuomioiden koventaminen on yksi keino vaikuttaa ennaltaehkäisevästi, ja eduskunnan käsittelyssä on hallituksen esitys seksuaalirikosten rangaistusten koventamisesta. Lisäksi laki ulkomaalaisten rikollisten karkotusten nopeuttamiseksi tulee voimaan vuoden 2019 alussa. Mykkäsen mukaan Suomen kansalaisuuksia myönnettäessä on pyrittävä varmistumaan nykyistä enemmän siitä, että henkilön arvopohja on suomalaiseen yhteiskuntaan sopiva. Myöhemmin Mykkänen sanoi, että hänen oikeustajuunsa mahtuisi se, että törkeän seksuaalirikoksen tehnyt voisi menettää Suomen kansalaisuuden. Seksuaalirikokset eivät kuitenkaan ole mukana lakiesityksessä, jossa terrorismiin tai maanpetokseen syyllistyneeltä kaksoiskansalaiselta voitaisiin poistaa kansalaisuus. Mykkäsen mukaan Sipilän hallitus ei enää ehdi tehdä lisäesitystä. 11. tammikuuta 2019 Mykkänen kertoi, että sisäministeriössä on valmisteilla noin kymmenen kohdan lisätoimien ohjelma ulkomaalaistaustaisen rikollisuuden torjumiseen, mutta lakimuutokset jäävät seuraavalle hallitukselle.


title: Oulun seksuaalirikosepäilyt 2018

text: Pääministeri Juha Sipilä antoi virallisen lausunnon, jossa hän kuvasi lapseen kohdistuvaa seksuaalirikosta epäinhimilliseksi teoksi, jonka pahuutta ei voi käsittää. Lisäksi hän korosti, että oikeusvaltiossa syylliset saavat rangaistuksen etnisyydestä riippumatta, ja että tapauksen tutkinnasta vastaa poliisi ja tuomiosta oikeuslaitos. Sipilä otti Oulun tapahtumiin kantaa vielä pääministerin uudenvuodentervehdyksessä, jossa hän totesi, että epäiltyihin rikoksiin ovat syyllistyneet yksilöt, eivät väestöryhmät, ja muistutti omankädenoikeuden käytön ja vihapuheen viljelemisen olevan oikeusvaltiossa rikos.


title: Oulun seksuaalirikosepäilyt 2018

text: Tasavallan presidentti Sauli Niinistö sanoi, että epäillyt rikokset järkyttävät täydellisen epäinhimillisyytensä vuoksi. Lisäksi hän totesi, että oikeus koskemattomuuteen kuuluu Suomen yhteiskunnan perusarvoihin ja niitä pitää jokaisen noudattaa. Hänen mukaansa täytyy varmistaa, että Suomi on jatkossakin oikeudenmukainen ja turvallinen maa. Tasavallan presidentin uudenvuodenpuheessa Niinistö kutsui kestämättömäksi, että jotkut Suomesta turvaa hakeneet ovat itse syyllistyneet väkivallantekoihin.


title: Oulun seksuaalirikosepäilyt 2018

text: Valtiovarainministeri Petteri Orpo sanoi 14. tammikuuta, että hän on keskustellut Oulun kaupunkiin sijoitettavista rahallisista panostuksista kaupunginjohtaja Päivi Laajalan ja pääministeri Juha Sipilän kanssa. Alustavien arvioiden mukaan Oulu tarvitsee 1–2 miljoonaa euroa turvallisuustilanteen parantamiseen ja kriisiapuun. Orpon mukaan kaupunki tarvitsee poliisien lisäksi sosiaalityötä, nuorisotyötä sekä kodin ja koulun yhteistyötä. Eduskuntaryhmän puheenjohtaja Antti Kaikkosen mukaan hallituksen on tarvittaessa tuotava lisäesitys lisäbudjetista muun muassa nettipoliisin, poliisin rikostutkinnan, valistuksen ja rikoksen uhrien auttamisen resurssien varmistamiseksi. Pääministeri Juha Sipilä on sanonut, että hallitus pystyy myöntämään lisäbudjetin, jos toimenpiteet vaativat taloudellisia resursseja.


title: Oulun seksuaalirikosepäilyt 2018

text: Oikeusministeri Antti Häkkäsen sanoi tammikuussa 2019, että maahanmuuton järjestelmää pitää jossain määrin kiristää, kontrollia parantaa ja laittomasti maassa olevien palauttamista nopeuttaa. Lisäksi hänen mukaansa ulkoministeriön pitää mahdollisimman nopeasti solmia Irakin kanssa sopimus, sillä Irak ei vastaanota muita kuin vapaaehtoisesti palaavia kansalaisiaan.


title: Oulun seksuaalirikosepäilyt 2018

text: Vasemmistoliiton kansanedustajat, seksuaaliseen väkivaltaan perehtynyt tutkija Anna Kontula sekä Hanna Sarkkinen sanoivat, etteivät seksuaalirikokset ratkea maahanmuuttajia kollektiivisesti syyllistämällä, eikä ilmoittamiskynnys laske rangaistuksia koventamalla. Sarkkisen mukaan seksuaalirikokset eivät ole maahanmuuton myötä Suomeen tullut ilmiö, vaan myös kantasuomalaiset raiskaavat ja hyväksikäyttävät. Ulkomaalaistaustaisten tekemien seksuaalirikosten ehkäisemiseksi hän nostaa esiin seksuaalikasvatuksen ja Suomen lakien tuntemuksen, ja asiat on ratkaistava ilman lynkkausmielialaa.


title: Oulun seksuaalirikosepäilyt 2018

text: Oulun hiippakunnan piispa Jukka Keskitalo kertoi järkyttyneensä tapahtumista ja ilmaisi myötätuntonsa uhreille ja heidän läheisilleen. Keskitalon mielestä se, että teoista epäiltynä on useita ulkomaalaistaustaisia, tekee tapauksen käsittelystä erityisen vaativaa, sillä yhtäältä on pyrittävä pidättäytymään kaikkien turvapaikanhakijoiden leimaamisesta, mutta toisaalta tapahtumat osoittavat, että lisääntyvän maahanmuuton myötä Suomeen tulee kulttuurisia piirteitä, joita ei pidä hyväksyä. Oulun kirkkoherrat julkaisivat yhteisen kannanoton, jossa he ilmaisivat tukensa uhreilla ja heidän läheisilleen, ja muistuttivat, että ketään syytöntä ei pitäisi leimata tapahtumien johdosta. Pohjois-Suomen islamilainen yhdyskunta totesi kannanotossaan tuomitsevansa vakavasti ne, jotka ovat tapahtumiin osallisina, ja että kyseinen toiminta ei ole sallittua islamissa.


title: Oulun seksuaalirikosepäilyt 2018

text: Poliisiylijohtaja Seppo Kolehmainen totesi, että kyseessä on erittäin iljettävä rikollisuuden muoto ja toivoi kaikilta osapuolilta malttia tapauksen selvittämisessä. Oulun apulaispoliisipäällikkö Arto Karnaranta pitää seksuaalirikosvyyhteä täysin epätavallisena, jollaista ei ole nähnyt 38-vuotisen virkauransa aikana. Keskusrikospoliisin rikosylikomisario Sari Saranin mukaan Oulun tapaus on vain ”jäävuoren huippu” sekä rikollisuuden laji, joka ei tule helposti ihmisten tai viranomaisten tietoon, koska seksuaalisen hyväksikäytön uhrien kynnys pyytää tai hakea apua on korkea. Saranin mukaan Oulun tapaus on Suomessa poikkeuksellinen, mutta kansainvälisesti tyypillinen, ja kyseisen kaltainen rikollisuus alkaa olla järjestäytynyttä.


title: Oulun seksuaalirikosepäilyt 2018

text: Lapsiasiavaltuutettu Tuomas Kurttilan mukaan viranomaisten resursseja täytyy lisätä seksuaalirikoksia ehkäisevään toimintaan. Lisäksi Kurttila esittää, että kansalaisuuden menettämisen kriteereitä pitäisi laajentaa esimerkiksi juuri sellaisiin tekoihin, joita Oulussa on nyt tehty.


title: Oulun seksuaalirikosepäilyt 2018

text: Seksuaalirikosten myötä Sipilän hallitus laati tammikuussa 2019 kolme uutta lakihanketta, joiden avulla seksuaalirikoksiin pystyttäisiin puuttumaan tehokkaammin. Sekä hallitus- että oppositiopuolueet päättivät kolmen lakihankkeen edistämisestä yksimielisesti ja nopealla aikataululla: lakihankkeet pyrittiin ratkaisemaan kolmen kuukauden sisällä.


title: Oulun seksuaalirikosepäilyt 2018

text: Hallituksen esityksessä rikoslakia muutettaisiin siten, että lapsen seksuaalisen hyväksikäytön enimmäisrangaistusta korotettaisiin neljästä vuodesta kuuteen vuoteen vankeutta. Rikoslakiin lisättäisiin myös törkeää lapsenraiskausta koskeva uusi rangaistussäännös, josta saisi maksimissaan 12 vuoden vankeustuomion. Lakivaliokunta on myös tarkastellut törkeiden lapsiin kohdistuvien seksuaalirikosten minimirangaistusten kiristämistä, ja lisäksi lakivaliokunnassa on käsiteltävänä kansalaisaloite, joka vaatii kyseisen rikoksen rangaistuksen nostamista vuodesta kahteen vuoteen vankeutta.


title: Oulun seksuaalirikosepäilyt 2018

text: Eduskunnan käsiteltävänä on uusi poliisin henkilötietolaki, jolla parannettaisiin poliisin mahdollisuuksia käyttää henkilötietoja rikosten estämiseksi ja selvittämiseksi. Muutos ei sisäministeriön mukaan lisäisi poliisin nykyisiä tiedonhankintavaltuuksia, ja tietojen käyttöä valvottaisiin säännöllisesti. Uusi laki mahdollistaisi aiempaa selvemmin rikokseen liittyvien henkilöiden tietojen käsittelyn ja yhdistelyn, esimerkiksi järjestäytyneen rikollisuuden kohdalla.


title: Oulun seksuaalirikosepäilyt 2018

text: Uusi kansalaisuuslaki mahdollistaisi sen, että vakaviin rikoksiin syyllistynyt ulkomaalaistaustainen henkilö voisi menettää Suomen kansalaisuutensa. Kansalaisuuden menettäminen kuitenkin edellyttää, että henkilöllä on myös jonkin toisen valtion kansalaisuus ja kyseiseen valtioon riittävästi siteitä. Lakia on kokouksissa toivottu täydennettävän myös törkeillä seksuaali- ja väkivaltarikoksilla. Esimerkiksi sisäministeri Kai Mykkänen on toivonut, että laki täydennettäisiin koskemaan myös muun muassa törkeitä lapsenraiskauksia tai muita törkeitä seksuaalirikoksia.


title: Oulun seksuaalirikosepäilyt 2018

text: Vuoden 2019 alussa voimaan astunut uusi ulkomaalaislaki on helpottanut törkeisiin rikoksiin syyllistyneiden ulkomaalaisten karkottamista. Uuden lain mukaan oleskeluluvalla Suomessa oleva voidaan karkottaa hänen syyllistyessä toistuviin rikoksiin tai jos hän tekee rikoksen, jonka enimmäisrangaistus on vähintään yksi vuosi vankeutta. Myös henkilö, jonka koetaan olevan vaaraksi muille tai jonka epäillään ryhtyvän Suomessa kansallista turvallisuutta vaarantavaan toimintaan, voidaan karkottaa.


title: Oulun seksuaalirikosepäilyt 2018

text: Eduskunta käsitteli tammikuussa myös esitystä, jonka avulla estettäisiin kansainvälistä suojelua koskevan uusintahakemusten väärinkäyttö viivytystarkoituksessa. Lain mukaan hakijan on jatkossa perusteltava, miksei hän esittänyt perustelujaan uusintahakemukselle jo aikaisemmin.


title: Oulun seksuaalirikosepäilyt 2018

text: Hallituspuolue Sininen tulevaisuus on tammikuussa 2019 ehdottanut poikkeuslakia, jonka mukaan törkeisiin rikoksiin tuomitut ulkomaalaiset palautettaisiin kotimaahansa, vaikka heitä uhkaisi kotimaassa kuolemantuomio. YK:n pakolaissopimuksen mukaan henkilöä ei voi palauttaa maahan, jossa häntä uhkaa kuolemantuomio, kidutus tai vaino. Myös oikeusministeri Antti Häkkänen ja valtiovarainministeri Petteri Orpo ovat suhtautuneet ehdotukseen negatiivisesti. Sinisten eduskuntaryhmän puheenjohtaja Simon Elon mukaan puolue on valmis lähtemään hallituksesta, mikäli asiassa ei saavuteta tyydyttävää ratkaisua.


title: Oulun seksuaalirikosepäilyt 2018

text: Ulkomaalaisten tekemät rikokset nousivat julkiseen keskusteluun Oulun seksuaalirikosten myötä. Esimerkiksi vuonna 2017 afganistanilaisia ja irakilaisia epäiltiin lukumääräänsä nähden seksuaalirikoksesta 40 kertaa niin usein kuin suomalaisia. Yksi syy korkeaan lukemaan on ikärakenne, sillä näiltä alueilta tulleista henkilöistä suuri osa on nuoria miehiä. Ikärakenne ei kuitenkaan yksin selitä tiettyihin kansalaisuusryhmiin liittyvää seksuaalirikollisuutta, sillä keskusrikospoliisin mukaan irakilaisten kohdalla ikärakenne huomioidenkin ero on 14-kertainen. Muita taustavaikuttajia keskusrikospoliisiin mukaan ovat vanhoilliseen islamiin juurensa juontava väkivaltainen kunniakulttuuri sekä lähtömaan kaoottinen tilanne. Helsingin yliopiston kriminologian ja oikeuspolitiikan instituutin suunnittelijan mukaan yksi tärkeä selitys maahanmuuttajien tekemille rikoksille on sosiaalisen kontrollin siteen katkeaminen, sillä nuoret miehet eivät ole uudessa kotimaassaan oman yhteisön lähikontrollissa.


title: Oulun seksuaalirikosepäilyt 2018

text: Oulun seksuaalirikosepäilyjen yhteydessä nousi esiin myös maahanmuuttajien kotouttamisen onnistuminen suomalaisen lainsäädännön ja kulttuurin oppimisen näkökulmasta. Työ- ja elinkeinoministeriön maahanmuuttojohtajan mukaan tasa-arvosta, lainsäädännöstä ja Suomen yhteiskunnasta kerrotaan kotoutumiskoulutuksissa, eikä koulutuksen vaikuttavuuden seurantaan ole yksinkertaista ratkaisua. Vastaanottokeskuksissa turvapaikanhakijoille järjestetään kursseja seksuaalisuudesta ja tasa-arvosta suomalaisessa yhteiskunnassa. Maahanmuuttojohtajan mukaan kotoutumiskoulutusten vaikuttavuutta ja sen seurantaa pitää arvioida uudelleen seuraavalla hallituskaudella.


title: Oulun seksuaalirikosepäilyt 2018

text: Poliisi tiedotti seksuaalirikoskokonaisuudesta useita päiviä sen jälkeen, kun seitsemän epäiltyä oli otettu kiinni. Viiveen aikana epäiltyjen nimet kiersivät sosiaalisessa mediassa ja epäiltyihin rikoksiin sekä poliisin tiedotukseen liittyen liikkui monenlaisia tulkintoja ja näkemyksiä. Poliisi ei tiedottanut julkisuuteen Tuirassa tapahtuneesta kahdesta seksuaalirikoksesta lainkaan. Poliisin mukaan seksuaalirikosjutuista tiedottaminen liian varhaisessa vaiheessa voi johtaa rikostutkinnan vaarantumiseen. Lisäksi niukkaa tiedotuslinjaa toteutetaan uhrin suojelemiseksi. Poliisin mukaan Oulussa ei ole systemaattista rikosaaltoa vaan tutkinnassa on yksittäisiä, samoihin aikoihin paljastuneita seksuaalirikoskokonaisuuksia.


title: Oulun seksuaalirikosepäilyt 2018

text: Joulukuun alussa poliisi tiedotti ulkomaalaistaustaisista miehistä, jotka saalistavat nuoria tyttöjä netissä, ja toivoi vanhemmilta valveutuneisuutta. Myöhemmin poliisi julkaisi tiedotteen, jossa se kertoi, että tapausten myötä ulkomaalaisiin tai ulkomaalaiselta näyttäviin ihmisiin on kohdistunut vihapuhetta ja uhkaavaa käytöstä, mikä ei ole hyväksyttävää.


title: Oulun seksuaalirikosepäilyt 2018

text: Oulun raiskaustapauksen kahdeksas epäilty otettiin kiinni Saksassa, mutta päästettiin vapaaksi tietokatkoksen vuoksi. Sisäministeri Kai Mykkäsen mukaan on syytä selvittää viranomaisten toiminnan oikeellisuus, kun epäillystä ei heti alun perin annettu eurooppalaista pidätysmääräystä. Päivää myöhemmin Mykkänen kuitenkin totesi, että Oulun poliisi on toiminut niin hyvin kuin mahdollista miehen kiinnisaamiseksi ja kertoo pyytäneensä selvitystä siitä, onko löydettävissä tapaa, jolla pidätysmääräykset saadaan jatkossa nopeammin vireille.


title: Oulun seksuaalirikosepäilyt 2018

text: Oulun kaupunginjohtaja Päivi Laajalan mukaan Oulu on tapahtumista huolimatta turvallinen kaupunki, mutta on arvioitava uudelleen, mitä kaupunki voi tehdä enemmän turvallisuuden ja turvallisuuden tunteen eteen. Laajala kertoo, että ilmi tulleiden seksuaalirikosten laajuus, systemaattisuus ja pitkäkestoisuus ovat järkyttäneet myös virkamiehet. Laajalan mukaan kaupunki terävöittää työtään lasten ja nuorten parissa, ja kouluissa käynnistetään keskustelua erityisesti sosiaalisen median käytöstä ja sen riskeistä.


title: Oulun seksuaalirikosepäilyt 2018

text: Ilmi tulleiden seksuaalirikosten vuoksi Oulun kaupunki järjestää 28. tammikuuta 2019 turvallisuusinfon, jossa käsitellään ajankohtaisia turvallisuusteemoja. Viranomaiset antavat tilaisuudessa tilannekatsauksen ja vastaavat yleisön lähettämiin kysymyksiin. Kaupungin turvallisuusinfoja on järjestetty säännöllisesti aiemminkin, mutta ne ovat olleet suljettuja tilaisuuksia.


title: Oulun seksuaalirikosepäilyt 2018

text: Uusien seksuaalirikosepäilyjen tultua julki 11. tammikuuta 2019 Laajala kertoi, että kaupungin johto aikoo kutsua kaupungin asiantuntijoita, yhteistyökumppaneita ja viranomaisia yhteiseen suunnitteluun, miten he voivat yhdessä valmistella toimenpiteitä ja tehdä asioita nykyistä paremmin. Kaupungissa aiotaan pikkuhiljaa käynnistää monenlaisia turvallisuuteen ja lasten ja nuorten hyvinvointiin liittyviä toimenpiteitä. Oulussa työskentelevän traumapsykologin mukaan kaupunki ei ole järjestänyt riittävää tiedottamista, vanhempien tilaisuuksia tai nuoriin suuntautuvia interventioita turvallisuuden palauttamiseksi, vaikka kyseessä on hänen mukaansa eräänlainen suuronnettomuus Oulun kokoisessa kaupungissa.


title: Oulun seksuaalirikosepäilyt 2018

text: Valtio on luvannut kaupungille rahallista tukea kriisiavun resurssointiin ja turvallisuustyön uusien mallien resurssointiin.


title: Oulun seksuaalirikosepäilyt 2018

text: Tapausten tutkinnanjohtajan ja rikosylikomisario Markus Kiiskisen mukaan tapaus on aiheuttanut ”tietynlaista jännitettä” joulukuusta alkaen. Julkisilla paikoilla liikkuneet tapaukseen osattomat ulkomaalaiset ovat joutuneet muun muassa tönityiksi ja halveksunnan kohteeksi. Kiiskinen uskoo halveksunnan olevan yksi syy siihen, mikseivät turvapaikanhakijat enää juurikaan vietä aikaansa keskustan Kauppakeskus Valkeassa. Viilentynyt ilmapiiri ei Kiiskisen mukaan ollut tammikuuhun 2019 mennessä näkynyt väkivaltana, mutta moskeijan ikkunat rikottiin joulun aikoihin. Osasyynä ongelmiin Kiiskinen näkee keskustelut verkkopalstoilla ja sosiaalisessa mediassa, jossa on liikkunut suuret määrät tarkoituksellisesti harhaanjohtavaa tietoa. Väärän tiedon oikaisemiseksi viranomaiset järjestävät Oulussa 28. tammikuuta turvallisuusinfon, jossa viranomaiset vastaavat heille lähetettyihin kysymyksiin.


title: Jakob Mölsä

text: Jakob Mölsä (30. maaliskuuta 1826 – 5. joulukuuta 1882) oli juristi, joka toimi oikeuslaitoksessa ja Savonlinnan pormestarina. Hän oli Tammikuun valiokunnan jäsen ja valtiopäivämies.


title: Jakob Mölsä

text: Mölsä suoritti tuomarintutkinnon vuonna 1854 ja sai varatuomarin arvon 1855. Hän toimi Savonlinnan kaupungin pormestarina todennäköisesti 1855–1870. Tämän jälkeen hän toimi Viipurin hovioikeuden asessorina 1870–71 ja Kuopion tuomiokunnan tuomarina 1871 alkaen.


title: Jakob Mölsä

text: Mölsä toimi vuoden 1863 valtiopäiviä valmistelevassa Tammikuun valiokunnassa Kuopion, Joensuun, Mikkelin, Savonlinnan ja Heinolan kaupunkien yhteisesti valitsemana edustajana. Valtiopäivillä 1863–64 Mölsä oli Savonlinnan kaupungin edustajana. Hän oli valtiopäivillä porvarissäädyn suuren lähetystön jäsen, lakivaliokunnan jäsen, porvarissäädyn yksityisen valitusvaliokunnan jäsen sekä valitsijamies.


title: Luettelo Sud Aviation Caravellen onnettomuuksista

text: Sud Aviation SE 210 Caravelle oli Sud Aviationin valmistama lyhyen ja keskipitkän matkan suihkumoottorikäyttöinen matkustajalentokone. Se lensi ensilentonsa 27. toukokuuta 1955 ja tuli liikennekäyttöön 6. toukokuuta 1959. Sitä valmistettiin vuosina 1955–1972 yhteensä 282 kappaletta.


text: Valmistetuista koneista 65 eli noin 23,0 prosenttia tuhoutui onnettomuuksissa, terroriteoissa ja muissa tapahtumissa. Vertailun vuoksi saman aikakauden ja kokoluokan koneista vastaava osuus de Havilland Cometilla on 22,3 prosenttia ja Tupolev Tu-104:llä 17,9 prosenttia.


text: Caravellen pahin onnettomuus tapahtui 14. toukokuuta 1972 Yhdystyneiden arabiemiirikuntien Kalbassa, kun Sterling Airwaysin lennon 296 miehistö luuli vanhentuneen lentosuunnitelman vuoksi olevansa lähempänä Dubaita kuin todellisuudessa. He aloittivat lähestymisen liian aikaisin eivätkä huomanneet virhettään, koska luulivat läheisiä kaupunkeja lentokentän valoiksi. Kone päätyi vuoristoiselle alueelle ja laskeutui alemmas, kunnes törmäsi vuoreen. Kaikki 112 lennolla ollutta saivat surmansa onnettomuudessa.


text: Alla olevaan taulukkoon on listattu kaikki onnettomuudet ja muut tapahtumat, jotka ovat johtaneet koneen tuhoutumiseen tai hylkäämiseen.


title: Olga Kameneva

text:
Olga Kameneva oli bolshevikkivallankumouksellinen ja neuvostopoliitikko. Hän oli Lev Kamenevin ensimmäinen vaimo ja Lev Trotskin veli.
Olga Davidova Kameneva (synt. Olga Davidova Bronstein) syntyi Yanovkan kaupungissa Venäjällä seitsemäs päivä joulukuuta vuonna 1883. Hänen vanhempansa olivat juutalaisia ja hänen isänsä omisti maatilan Ukrainassa. Olgan vanhempi veli oli Leon, joka myöhemmin tuli tunnetuksi paremmin nimellä Lev Trotski ja hän oli olennaisessa roolissa marraskuun vallankumouksessa. Olgan vanhemmat saivat yhteensä kahdeksan lasta, mutta näistä vain neljä lapsista selvisi hengissä aikuisuuteen asti. Olga oli erittäin läheinen veljensä Levin kanssa jo lapsena, mutta varsinkin aikuisena Olga seurasi Levin jalanjälkiä vasemmistolaisen politiikan pariin.


title: Olga Kameneva

text:
Olgan ollessa 19-vuotias hän liittyi Sosiaalidemokraattiseen työväenpuolueeseen. Pian tämän jälkeen hän meni naimisiin Lev Kamenevin kanssa, joka oli ollut pitkään mukana vasemmiston poliittisessa toiminnassa mukana, eikä tämä myöskään kaihtanut radikaalejakaan keinoja poliittisessa toiminnassaan. Olga otti myös osaa opiskelijoiden mielenilmauksiin, joissa vastustettiin keisari Nikolai II:sta. Kuten monet muutkin mielenilmauksiin osallistuneet myös Olga pidätettiin ja vangittiin. Muutaman kuukauden vangitsemisen jälkeen hänet kuitenkin vapautettiin vankilasta, mutta hän ei enää saanut jatkaa opintojaan yliopistossa.
Tämän johdosta Olga muutti miehensä kanssa Pariisiin vuonna 1902, jossa he tapasivat Vladimir Leninin ja hänen kumppaninsa Nadezhda Krupskayan. Pariskunta päättikin pian jättää Pariisin taakseen ja he muuttivatkin Sveitsiin, Geneven kaupunkiin, johon he asettuivatkin aloilleen pidemmäksi aikaa ja perustivat perheen.


title: Olga Kameneva

text: Olga synnytti ensimmäisen lapsensa Aleksanterin vuonna 1906. Lisääntymisen ja sen harjoittelun ohessa erityisesti Olgan miehen Lev Kamenevin poliittinen ura oli melkoisessa nousukiidossa, sillä mies oli onnistunut nousemaan edustamansa puolueen johtohahmoiksi. Tosin puolueen kirkkaimmat johtohahmot olivat Lenin ja Julius Martov, jotka taas olivat hivenen erimielisiä puolueen kehityssuunnasta, jonka johdosta puolue jakautuikin kahtia Leninin bolsevikkeihin ja Martovin mensevikkeihin. Olga tuki ystävänsä Leninin bolsevikkeja, mutta hänen veljensä antoi tukensa Martovin mensevikeille. Myöhemmin ainakin pariskunnan toinen osapuoli eli Lev kritisoi ja vastusti Leninin ajatuksia ja ideoita, kuten Huhtikuun teesejä, juuri ennen bolsevikkien marraskuun vallankumousta. Lev Kamenev jopa vastusti itse vallankumouksen ajankohtaa, sillä hänen ja Gregori Zinovjevin mielestä olisi ollut järkevämpää odottaa vallankumoukselle suotuisampaa ajankohtaa. Lev kuitenkin pyörsi päätöksensä juuri ennen itse vallankumousta ja osallistui aktiivisesti itse tapahtumaan.


title: Olga Kameneva

text:
Vallankumouksen jälkeen Olga Kamenevankin poliittinen ura sai lisää nostetta, sillä hänet nimitettiin johtamaan koulutuskomitean teatterijaostoja. Tavoitteeksi oli asetettu radikalisoida Neuvosto-Venäjän teatteritoiminta. Tästä jalosta ideasta kuitenkin luovuttiin jo vuonna 1919 ja Olga sai potkut esimieheltään Anotoli Lunacharskylta. Olga piti kuitenkin edelleen virkansa puolueen naisjärjestön hallituksen jäsenenä.
Venäjän sisällissodan aikana Olga johti keskuskomiteaa, jonka tehtävänä oli taistella nälänhädän jälkivaikutuksia vastaan.


title: Olga Kameneva

text: Olga erosi miehestään Levistä, joka lähti toisen naisen, Tatjana Glebovan, matkaan ja sai tämän kanssa lapsen. Olga jatkoi kuitenkin aktiivista poliittista uraansa läheisessä yhteistyössä veljensä Levin kanssa. Kun Lenin kuoli, Lev Trotsky ajautui valtataisteluun Josif Stalinin kanssa. Tämä valtataistelu päättyi tunnetusti Stalinin voittoon, Trotski päätyi lopulta maanpakoon Meksikoon, jossa hänet myöhemmin salamurhattiin Stalinin kätyreiden toimesta. Olgakin pidätettiin ja vangittiin. Vankina ollessaan hänen molemmat poikansa pidätettiin, vangittiin ja teloitettiin. Olga itse teloitettiin ampumalla syyskuun yhdestoista päivä vuonna 1941 Medvedevin metsässä.


title: Kiti Andrejew

text: Kiti Andrejew on suomalainen toimittaja, joka teki pitkän uran A-lehtien palveluksessa. Hän toimi 2000-luvulla "Viherpiha"-lehden päätoimittajana, kunnes jäi eläkkeelle vuonna 2011. Hän sai vuonna 2008 Aikakauslehtien Päätoimittajat ry:n Julius-palkinnon.


title: Kiti Andrejew

text: Andrejew tuli A-lehtien palvelukseen 1971 ja toimi muun muassa "Avussa, Makasiinissa, Voi Hyvin" -lehdessä ja "Meidän Mökissä" ennen kuin hänet nimitettiin "Viherpihan" päätoimittajaksi.


title: Malin presidentti

text: Malin presidentti on Malin valtionpäämies. Presidentti valitaan suoralla kansanvaalilla, tarvittaessa järjestetään toinen kierros. Presidentin kausi on viisi vuotta, sama henkilö voi toimia presidenttinä korkeintaan kaksi kautta.


title: Nicaraguan presidentti

text: Nicaraguan presidentti on Nicaraguan valtionpäämies. Presidentti valitaan suoralla kansanvaalilla viisivuotiselle toimikaudelle, saman henkilön presidenttikausien määrää ei ole rajoitettu. Presidenttiä ja varapresidenttiä äänestetään samassa vaalissa.


title: Houston Chronicle

text: Houston Chronicle on päivittäinen broadsheet-sanomalehti, joka ilmestyy Texasin Houstonissa. Marcellus E. Foster perusti sanomalehden vuonna 1901. Tällä hetkellä sen omistajana toimii mediayhtiö Hearst Communications. Lehden päätoimittajana toimii Nancy Barnes.


title: Alli Grönroos

text: Alli Grönroos (s. 18. lokakuuta 1930 Nokia) on ruotsinsuomalainen runoilija. Hän on asunut Ruotsissa vuodesta 1956 lähtien ja asuu nykyisin Malmössä. Grönroos on ollut tehdas- ja konttorityössä. Hän on käynyt kansakoulun ja opiskellut kieliä kirjeopistossa. Grönroos on julkaissut neljä runokokoelmaa ja lisäksi hänen runojaan on julkaistu antologioissa ja Liekki-lehdessä.


title: Keijo Seppänen

text: Keijo Martin Seppänen (12. joulukuuta 1912 Kotka – 1977) oli suomalainen näyttelijä. Hän teki näyttämöuransa lähinnä kaakkoisen Suomen lavoilla, kuten Viipurin Kaupunginteatterissa, 1930- ja 1940-luvuilla.


title: Keijo Seppänen

text: Keijo Seppäsen vanhemmat olivat sähköasentaja Aleksander Seppänen ja Hildur Lindgren. Hän opiskeli näyttämötaiteita muun muassa Kuusankosken Työväenopistossa. Seppäsen ensimmäinen näyttelijänkiinnitys oli Kotkan Maakuntateatteriin 1933–1937. Vuosina 1938–1939 ja edelleen 1940–1942 hän työskenteli näyttelijä-järjestäjänä Lahden Teatterissa. Jatkosodan aikana tie jatkui Viipurin Kaupunginteatteriin 1942–1943 ja Kannaksen Teatteriin 1943–1944. Sodan jälkeen Seppänen näytteli Tampereen Ympäristöteatterissa 1946–1947 ja 1950. Vuosina 1948–1950 hän näytteli Kuusankosken Teatterissa.


title: Keijo Seppänen

text: Seppäsen roolitehtäviä olivat muun muassa "Kamelianaisen" Armand ja herra Avovirta Mika Waltarin komediassa "Huhtikuu tulee", joka oli 1950-luvun taitteessa varsin suosittu näytöskappale kautta Suomen. Seppäsen ohjaustehtäviä olivat muun muassa "Seitsemän veljestä", "Neljä naista", "Syntynyt terve tyttö" ja "Paljon melua tyhjästä".


title: Keijo Seppänen

text: Suomalainen elokuvateollisuus pyöri täysillä Seppäsen aktiiviuran aikana, mutta Seppänen oli mukana vain yhdessä elokuvassa. Hänellä oli kreditoimaton tehtävä Ville Salmisen melodraamassa "Haaviston Leeni" vuonna 1948.


title: Keijo Seppänen

text: Seppäsen ensimmäinen aviopuoliso oli näyttelijä ja laulaja Olivia Gebhard (1897–1976). Liitto alkoi 1937 ja päättyi eroon 1946. Pariskunnan Seppänen-Gebhard liitto oli värikäs ja vaiheikas, ja siihen toi oman lisänsä viidentoista vuoden ikäero. Vuonna 1946 Seppänen avioitui pankkivirkailija Eeva Airi Järveläisen kanssa.


title: Aku Aittokallio

text: Aku Aittokallio (s. 1955 Karvia) on suomalainen runoilija.


title: Pelon kulttuuri

text: Amerikkalaisen sosiologi Barry Glassnerin popularisoima pelon kulttuuri (tai pelon ilmapiiri) on käsite, jonka mukaan ihmiset voivat lietsoa pelkoa yleisöön saavuttaakseen poliittisia tai työpaikan tavoitteita käyttäen emotionaalista vinoumaa.


title: Riitta Kähkölä

text: Riitta Kähkölä (s. 16. lokakuuta 1945) on suomalainen kirjailija. Hän on Pirkkalaiskirjailijat ry:n jäsen.


title: Tansanian presidentti

text: Tansanian presidentti on Tansanian valtionpäämies. Presidentti valitaan suoralla kansanvaalilla viisivuotiselle toimikaudelle, sama henkilö voidaan valita korkeintaan kahdelle kaudelle. Presidenttiä ja varapresidenttiä äänestetään samassa vaalissa.


title: Tansanian presidentti

text: Vuodesta 1995 alkaen presidentinvaalit ovat olleet suhteellisen rauhallisia monipuoluevaaleja. Kaikki vaalit ovat päättyneet hallitsevan Chama Cha Mapinduzi-puolueen voittoon.


title: Arto Kotilainen

text: Arto Kotilainen (s. 1964 Espoo) on suomalainen kirjailija. Hän pääsi ylioppilaaksi Jyväskylässä 1983 ja opiskeli sitten Teknillisessä korkeakoulussa ja vuodesta 1986 kauppatieteitä Tampereen yliopistossa.


title: Olivia Gebhard

text: Lilja Olivia Gebhard (23. marraskuuta 1897 San Francisco – 24. heinäkuuta 1976 Helsinki) oli suomalainen laulaja, näyttelijä ja teatteriohjaaja. Hänen ensisijaisia tyylilajejaan olivat ooppera ja operetti. Jatkosodan aikana hän esiintyi rintamalla kuplettitaiteilijana. Gebhardin 1920-luvulla urjennut näyttämöura päättyi kuuroutumiseen toisen maailmansodan jälkeen.


title: Olivia Gebhard

text: Olivia Gebhardin vanhemmat olivat liikemies Johan Gebhard (1867 Toholampi – 1925 Keuruu) ja Maria Liisa Nikki (1873 Kello – 1945 Helsinki). Hänen isänsä suku oli kuulu Suomen talous- ja taidepiireissä. Hänen äitinsä isä puolestaan oli varakas tilallinen Jaakko Erkinpoika Nikki (1832–1902). Johan "John" Gebhard ja Maria "Mary" Nikki vihittiin avioon San Franciscossa 1896. Pariskunnan lapsista vain Olivia jäi eloon. Perhe muutti Alaskaan, jossa Olivia kävi lastenkoulua intiaanilasten kanssa.


title: Olivia Gebhard

text: Jaakko Nikki jätti jälkeensä suuren maatilan. Äiti Maria palasi Kelloon Olivian ollessa viisivuotias, isä Johan seurasi perässä vuonna 1908. San Franciscon maanjäristys keväällä 1906 oli tuhonnut Gebhardien sikäläisen omaisuuden. Kolmihenkinen perhe asettui Nikin maatilalle ja perheen tytärtä alettiin kutsua Nikin Viiviksi. Suomen sisällissodassa Nikin Viivi oli mukana huolto- ja ensiaputehtävissä valkoisten puolella. Hän valmistui ylioppilaaksi Oulun Suomalaisesta yhteiskoulusta 1918, minkä jälkeen hän opiskeli Helsingin Konservatoriossa 1918–1921. Häntä opettivat Aino Ackté, Emmy Achté, Olga Poppius ja Simo Kaario.


title: Olivia Gebhard

text: Nikin tila oli myyty paikallisille isännille sisällissodan jälkeen ja Gebhardit olivat muuttaneet Keuruulle. Perheellä oli varaa kouluttaa ainoaa tytärtään: Olivia Gebhard teki opintomatkoja Itävaltaan ja Ranskaan 1921–1925 sekä Italiaan ja Saksaan 1927–1928.


title: Olivia Gebhard

text: Olivia Gebhard työskenteli kiinnitettynä näyttelijänä Tampereen Teatterissa 1925–1926. Sittemmin kiinnityksiä oli useita: Helsingin Kansanteatteri 1929–1930, Lahden Teatteri 1934–1935, Kotkan Maakuntateatteri 1936–1937, Eränäyttämö r.y. 1940 ja Aunuksen Teatteri 1942–1943. Vuosina 1941–1942 Gebhard johti Lahden Työväen Teatteria.


title: Olivia Gebhard

text: Gebhardille kertyi kiinnitysten ohella vierailuja paitsi näyttelijänä, teatteriohjaajana ja laulajana, myös kapellimestarina ja lavastajana kaikkiaan noin 300 paikkakunnalla, kuten Kemijärvi, Äänislinna eli Petroskoi, Syväri ja Wien. Vuosina 1926–1927 hän työskenteli vierailevana taiteilijana Suomalaisessa Oopperassa ja vuonna 1931 hän vieraili Koiton Näyttämöllä. Vuonna 1936 Gebhard oli mukana Bror Niskan kiertueella ja Jurkan kiertueella.


title: Olivia Gebhard

text: Jatkosodan aikana Gebhard antoi rintamasotilaille viihdytyskiertueen. Erityisen suosituksi kohosi hänen roolihahmonsa Lotinanpellon Lilja, joka esitti Matti Jurvan, Alfred Tannerin ja Pallen kupletteja.


title: Olivia Gebhard

text: Uransa varrella Gebhard näytteli monia operettien pääosia, kuten "Mustalaisruhtinattaren" yli sata kertaa. Hän näytteli myös Margaretan roolin Goethen murhenäytelmässä "Faust" ja talonpoikaistyttö Micaëlan roolin Georges Bizet’n oopperassa "Carmen". Gebhardilla oli Martan rooli Hella Wuolijoen draamassa "Niskavuoren naiset" ja Loviisan rooli näytelmässä "Niskavuoren leipä".


title: Olivia Gebhard

text: Aikalaiskriitikot pitivät Gebhardia alkuun liian viihteellisenä näyttelijänä. Uransa loppuvaiheessa hän sai myönteisiä arvioita Niskavuori-rooleistaan. Vuonna 1939 muusikko Heikki Klemetti arvioi Gebhardin laulutaitoa erittäin myönteisesti.


title: Olivia Gebhard

text: Liikemiesperheen tytär ei kaihtanut kaupallisuutta. Gebhard kirjoitti hupinäytelmän "Kultainen kissa" vuonna 1932 ja mainosti sen käsiohjelmassa muun muassa hygieniatuotteita ja esitteen valmistanutta kirjapainoa.


title: Olivia Gebhard

text: Gebhardin kuuroutuminen alkoi helsinkiläisessä radiotehtaassa vuonna 1940 ja sotarintaman aggressiivinen äänimaisema pahensi vammaa. Hän joutui luopumaan taiteellisesta urastaan heti sodan päätyttyä, jolloin hän oli vasta alle 50-vuotias. Gebhard alkoi toimia aloittelevien näyttämötaiteilijoiden mesenaattina; hän oli merkittävänä tukena muun muassa Eeva-Kaarina Volaselle. 1950-luvulla Gebhard työskenteli talonmiehenä ja koiran kasvattajana. Varoillaan hän tuki muun muassa näyttelijöiden vanhainkodin eli Thalian Torpan perustamista. Runsaskätiset lahjoitukset johtivat talousvaikeuksiin, joista hän selviytyi muun muassa pitämällä alivuokralaisia. Thalian Torppa sai sittemmin lahjoituksia Gebhardin jäämistöstä.


title: Olivia Gebhard

text: Gebhard piti noin viidenkymmenen neliömetrin kokoista huoneteatteria kodissaan Helsingin Lauttasaaressa vuosina 1955–1957. Avajaiskappaleena oli Patrick Hamiltonin jännitysnäytelmä "Kaasuvalo". Tilat olivat tarkoitukseensa sopimattomat, joten teatteri oli lakkautettava viranomaistarkastuksen jälkeen.


title: Olivia Gebhard

text: Olivia Gebhard avioitui näyttelijä Keijo Seppäsen kanssa 1937. Äkkirakkaudesta alkanut taiteilijaliitto päättyi eroon 1946. "Kaunis hän oli ja kiltti, mutta liiaksi boheemi ja liian nuori", Gebhard analysoi epäonnistunutta avioliittoaan Seppäsen kanssa.


title: Jouni Numminen

text: Jouni Numminen (s. 1955) on suomalainen runoilija. Hän opiskeli 1980-luvulla Tampereen yliopistossa ja toimi lisäksi kenkätehtaan työläisenä, siivoojana Ruotsissa, varastomiehenä ja iltavalvojana. Hän kuului myös nuorison taidetapahtuman voittajiin.


title: Black Mirror: Bandersnatch

text: Black Mirror: Bandersnatch on vuonna 2018 julkaistu interaktiivinen elokuva, joka on osa "Black Mirror" -televisiosarjaa. Elokuva julkaistiin suoratoistopalvelu Netflixissä 28. joulukuuta 2018.


title: Black Mirror: Bandersnatch

text: Bandersnatch kertoo Stefan-nimisestä teinipojasta, joka alkaa vuonna 1984 kehittämään videopeliä, jossa pelaaja voi omilla valinnoillaan ohjata pelin juonta. Pelin luomisen yhteydessä Stefan alkaa kuitenkin kyseenalaistamaan todellisuutta. Elokuvan katsoja voi tehdä elokuvan aikana valintoja, jotka vaikuttavat siihen, miten elokuva jatkuu.


title: Black Mirror: Bandersnatch

text: Bandersnatchin vastaanotto oli pääasiassa positiivinen. Kriitikoiden arvosanoja yhteen keräävällä Metacritic-sivustolla elokuvan keskimääräinen arvio oli julkaisupäivänä 64/100.


title: K. V. Niemi

text: Kustaa Viljo Niemi, sukunimi 1950-luvulta alkaen Niemi-Junkola (1898 – 1966) oli suomalainen historian lehtori ja oppikirjojen tekijä. Hän kirjoitti myös teollisuusneuvos Kustaa Hiekan elämäkerran.


title: Men's physique

text: Men’s physique on miesten fitness-urheilun kilpailulaji, jossa ihanteena on lihaksikas, mutta silti urheilullinen ja esteettinen keho. Kilpailuasuna Men’s physiquessa käytetään leveälahkeisia shortseja, minkä vuoksi kilpailusta käytetään myös nimitystä ”shortsisarja”. Suomessa Men’s physique kilpailuja järjestää Suomen Fitnessurheilu ry. ja se on Classic Bodybuildingin tavoin SUEK:n suorittaman antidopingtestauksen piirissä. Kansainvälisistä kilpailuista tunnetuin on Mr. Olympian Men’s physique -sarja.


title: Men's physique

text: Men’s physiquen arvostelukriteereihin kuuluvat lihaksikkuus ja kehon kunto sekä lavaesiintyminen ja persoonallisuus. Kehon ulkomuodossa olennaista on kehon yleisnäkymä, jossa tavoitellaan miehekästä ja terveellisen näköistä ulkomuotoa, jossa keskeistä on lihaksikkuus, lihaserottuvuus ja symmetrisyys. Tuomareilla on mahdollista sakottaa liiasta lihasmassasta. Lavaesiintymisessä ja persoonallisuudessa huomiota kiinnitetään ryhdikkääseen olemukseen, karismaan sekä yleisön haltuunottoon.


title: Men's physique

text:
Kansainvälisesti menestyinen Men's physique -kilpailija on Jeremy Buendia, joka on voittanut Mr. Olympian Men's physique -sarjan neljä kertaa.
Tunnetuimpia suomalaisia Men’s physique -kilpailijoita ovat mm. Sherko Eliassi, Momar Bah ja Alexandros Staboulis.


title: Kansallinen legioonalaishallitus

text: Kansallinen legioonalaishallitus oli Romanian kuningaskunnassa vallassa ollut totalitaristinen fasistihallitus 14. syyskuuta 1940 - 14. helmikuuta 1941. Hallituksen pääministerinä oli kenraali, myöhempi marsalkka Ion Antonescu, varapääministerinä Rautakaartin johtaja Horia Sima ja ulkoministerinä myös Rautakaartin edustaja prinssi Mihai Sturza. Hallituksessa oli lisäksi neljä muuta Rautakaartin edustajaa. Maassa ei ollut tällöin muuta poliittisesti tunnustettua toimijaa kuin kansallinen legioonaliike eli rautakaarti. Tästä tilanteesta pääministeri, kenraali Antonescu antoi julistuksen kansallisen legioonahallituksen syntymisestä kuningas Mikaelin nimissä 14. syyskuuta 1940. Kansallinen legioonalaishallitus oli vallassa vajaa puoli vuotta päättyen pääministeri Antonescun ja Rautakaartin aseellisen välirikkoon. Kansallinen legioonalaishallinto julistettiin lakkautetuksi 14. helmikuuta 1941.


title: Kansallinen legioonalaishallitus

text: Romanialainen oikeistopoliitikko Corneliu Zelea Codreanu perusti vuonna 1927 äärioikeistolaisen liikkeen "Arkkienkeli Mikaelin legioona" ja sille aseellisen siiven Rautakaarti vuonna 1930. Rautakaartilaiset suorittivat maassa terroritekoja. Ensimmäinen merkittävä uhri oli vuoden 1933 lopulla pääministeri Ion Duca, jonka rautakaartilaiset murhasivat. Vuoden 1937 parlamenttivaaleissa Rautakaarti – nyt uudelta nimeltään "Kaikki isänmaalle" – kohosi Romanian kolmanneksi suurimmaksi puolueeksi. Kuningas Kaarle II kielsi puolueet ml. rautakaartilaispuolueen tammikuussa 1938 ja vangitutti Codreanun huhtikuussa. Codreanu surmattiin myöhemmin samana vuonna vankilasiirron yhteydessä yhdessä 13 vankitoverinsa kanssa, virallisen selityksen mukaan heidän yrittäessään paeta. Codreanun seuraajaksi Rautakaartin johtoon nousi romaniankielen professori Horia Sima.


title: Kansallinen legioonalaishallitus

text: Rautakaarti teki Siman johtamana ensimmäisen kerran yhteistyötä Octavia Gogan hallituksen kanssa vuoden 1938 alussa. Kuningas Kaarlen otettua vallan helmikuussa 1938 poliittiset puolueet kiellettiin ml. Rautakaarti. Ainoa sallittu poliittinen liike oli Kansallinen uudelleensyntymisen rintama, jonka nimissä kuningas hallitsi maata. Tässä vaiheessa useat rautakaartin jäsenet ulkomaille, erityisesti natsi-Saksaan. Kuninkaan diktatuurin aikaisena Rautakaartia tiukasti vastustaneena pääministerinä oli Armand Călinescu, jonka kaartilaiset salamurhasivat syyskuussa 1939. Kuusi salamurhaan osallistunutta kaartilaista teloitettiin vielä samana päivänä murhapaikalla.


title: Kansallinen legioonalaishallitus

text: Jännittynyt tilanne Rautakaartin ja kuninkaan hallituksen välillä rauhoittui heinäkuussa 1940, kun uuteen Ion Gigurtun hallitukseen otettiin Rautakaartin edustajia. Gigurtun hallitus ei pysynyt kuitenkaan pystyssä kuin kaksi kuukautta, koska Romania joutui luovuttamaan maa-alueettaan niin Neuvostoliitolle, Unkarille kuin Bulgarialle. Tämä hallituksen kaatumisen lisäksi johti myös kuningas Kaarlen aikakauden päättymiseen. Vallan sai kenraali, myöhempi marsalkka Ion Antonescu, joka muodosti yhdessä Rautakaartin johtajan Horia Siman kanssa hallituksen.


title: Kansallinen legioonalaishallitus

text: Kuningas Kaarle II oli pakotettu eroamaan ja lähtemään maasta. Uudeksi kuninkaaksi supistetuilla valtaoikeuksilla nousi Kaarlen nuori poika Mikael. Hän joutui luovuttamaan vallan käytännössä pääministeri Antonesculle. Äärioikeistolaisten voimien valtaannousu johti aiemman hallinnon vainoihin. Entinen pääministeri Nicolae Iorga surmattiin marraskuussa 1940. Lisäksi 60 muuta keskeistä entisen vallan edustajaa myös surmattiin. Myös entiset pääministerit, kuningas Kaarlen kannattajat, Constantin Argetoianu, Gheorghe Tătărescu ja Ion Gigurtu olivat menettää henkensä, mutta heidät saatiin vapautettua legioonalaisten käsistä ja siirrettyä sotilaalliseen suojeluun.


title: Kansallinen legioonalaishallitus

text: Ulkopoliittisesti Romania suuntautui Antonescun johtaman kansallisen legioonalaishallituksen aikana akselivaltoihin, erityisesti Saksaan. Saksalainen sotilaskomissio otettiin juhlallisesti vastaan 12. lokakuuta 1940. Virallisesti sanottiin olevan kyseessä Romanian armeijan uudelleenjärjestely. Antonescu tapasi Saksan johtajan Adolf Hitlerin marraskuussa 1940 pian Neuvostoliiton ulkoministerin Vjatšeslav Molotovin Berliinin vierailun jälkeen Romanian liittyessä Kolmen vallan sopimukseen. Joulukuussa 1940 Romaniaan alkoi saapua suuret saksalaisjoukot Operaatio Maritasta annetun käskyn mukaisesti.


title: Kansallinen legioonalaishallitus

text: Jännitteet pääministeri Antonescun ja hallituksen Rautakaartiedustajien välillä lisääntyivät vuoden 1941 alkuun mennessä. Niinpä Antonescu erotti omavaltaisen Rautakaartia edustaneen ulkoministerin Mihail R. Sturdzan nimittämättä seuraajaksi toista rautakaartilaista Sturdzan tilalle. Kieltäytyminen johti välirikkoon hallituksen sisällä, sillä Antonescu halusi keskittää kaiken vallan omin käsiinsä ja kukistaa hallituskumppaninsa. Tähän tarjosi mahdollisuuden erään juutalaisen murhattua Bukarestissa saksalaisen upseerin. Antonescu erotti tämän vuoksi rautakaartilaisen sisäministerin ja useita rautakaartilaisvirkamiehiä. Tämä johti 22. tammikuuta 1941 rautakaartilaisten tekemään vallankaappausyritykseen, jonka Antonescun apuun kutsumat armeijan osastot kukistivat. Kaksipäiväisten taistelujen jälkeen Antonescu sai yliotteen rautakaartilaisista, pidättäen heitä suurin joukoin ja teloituttaen heitä välittömästi. Varapääministeri Sima ja entinen ulkoministeri Sturdza pakenivat maasta.


title: Kansallinen legioonalaishallitus

text: Vaikka Romaniassa oli merkittävät saksalaisjoukot, ne eivät osallistuneet Romanian sisäisiin taisteluihin. Antonescu ilmoitti kykenevänsä hallitsemaan tilanteen ja toisaalta Hitlerin kanssa käymiensä neuvottelujen perusteella saksalaisilla oli luotto Antonescun johtamaan hallintoon Romaniassa. Antonescun hallinto vangitsi edelleen kevään kuluessa lukuisia rautakaartilaisia. Kansallinen legioonalaishallinto julistettiin lakkautetuksi 14. helmikuuta 1941. Vahvistuksena hallintonsa oikeutukselle Antonescu järjestytti kansanäänestyksen, jossa Antonescun hallinnon toimenpiteille rautakaartilaisia vastaan saatiin kansanäänestyksen hyväksyntä.


title: Kristjan Kombe

text: Kristjan Kombe (s. 28. maaliskuuta 2000 Kuressaare, Viro) on virolainen jääkiekkoilija, joka edustaa SM-liigajoukkue Hämeenlinnan Pallokerhoa. Hän on pelipaikaltaan keskushyökkääjä, mutta Kombe osaa pelata myös laidassa.


title: Kristjan Kombe

text: Kombe muutti jo 5-vuotiaana Virosta Suomeen ja siirtyi ensin Kangasalan Kisan, sitten Tampereen Ilveksen ja myöhemmin Hämeenlinnan Pallokerhon junioreihin. Hän oli kaudella 2015–2016 joukkueensa paras pistemies ja syöttäjä sekä C-nuorten SM-karsinnoissa tehoilla 6+13=19 että C-nuorten SM-sarjan runkosarjassa tehoilla 11+19=30.


title: Kristjan Kombe

text: Kaudella 2018–2019 Kombe debytoi HPK:n SM-liigajoukkueessa. Hän teki liigadebyyttinsä 28. joulukuuta 2018 Vaasan Sportia vastaan. Hänet merkittiin HPK:n kakkosketjun vasempaan laitaan Otto Paajasen ja Eetu Tuulolan viereen. Hän sai ottelussa jääaikaa 10.39 minuuttia. Kombe keräsi myös yhden kahden minuutin jäähyn kampituksesta.


title: Kristjan Kombe

text: Kombe valittiin Viron joukkueeseen alle 20-vuotiaiden IIA-divisioonan vuoden 2019 MM-kilpailuihin.


title: François Athanase de Charette de la Contrie

text: François Athanase de Charette de La Contrie (21. huhtikuuta 1763 Couffé – 29. maaliskuuta 1796 Nantes) oli ranskalainen sotilas, joka toimi yhtenä vastavallankumouksellisen ja rojalistisen Vendéen kapinan komentajista.


text: Charette oli alkujaan aatelinen maanomistaja Nantesin seudulta. Hän palveli vuosina 1779–1790 upseerina Ranskan laivastossa ja sai 1788 luutnantin arvon. Hän lähti vallankumouksen vuoksi maanpakoon Koblenziin, mutta joutui palaamaan pelivelkojen vuoksi Ranskaan ja sai nimityksen Bretagnen alueen kansalliskaartin komentajaksi. Charette liittyi Vendéen maaseudulla maaliskuussa 1793 puhjenneeseen tasavallan hallitusta vastustaneeseen kapinaan, ja ryhtyi Poitoun seudun kapinallisten komentajaksi. Hän kärsi aluksi sotilaallisia vastoinkäymisiä, mutta sai vähitellen jalansijan ala-Vendéessä ja pääsi yhdistämään voimansa Jacques Cathelineaun ja Maurice d’Elbéen komentaman katolisen ja kuninkaallisen armeijan kanssa. Charette osallistui Nantesin piiritykseen kesä–heinäkuussa 1793 ja Torfoun taisteluun 19. syyskuuta, mutta riitautui sen jälkeen muiden kapinajohtajien kanssa eikä osallistunut Cholet’n taisteluun lokakuussa. Sen sijaan hän irtautui kapinallisten pääarmeijasta ja veti joukkonsa Poitevinin suoalueelle.


text: Charette kävi pitkään menestyksekästä sissisotaa ja saavutti maineen pitämällä omaa ”hovia”. Hänen joukkonsa hallitsivat myös Noirmoutier’n saarta muutamia kuukausia. Hän yhdisti joksikin aikaa voimansa Jean-Nicolas Stofflet’n komentaman pääarmeijan kanssa, mutta yhteistyö ei sujunut. Charette solmi helmikuussa 1795 Ranskan hallituksen kanssa antautumissopimuksen, joka takasi hänelle armahduksen ja Vendéen kapinallisille varsin edulliset ehdot. Emigranttirojalistien tehdessä kesäkuun 1795 lopussa maihinnousuyrityksen Quiberoninlahdelle Charette kuitenkin liittyi heihin. Hän julisti tukevansa maanpaossa kuninkaaksi julistautunutta Provencen kreiviä, joka nimitti hänet ”kuninkaallisen armeijansa” kenraaliluutnantiksi. Maihinnousun epäonnistuttua Charetten joukot jäivät yksin. Kenraali Lazare Hochen komentama armeija nujersi vähitellen vastarinnan ja saartoi kapinalliset Chabotièressa Angersin lähellä, jossa haavoittunut Charette jäi viimein vangiksi. Hänet teloitettiin ampumalla Nantesissa maaliskuussa 1796.


text: Charetten veljenpoika Athanase de Charette oli myös rojalistinen sotapäällikkö.


title: Toivo Pennanen

text: Toivo Pennanen (s. 28. heinäkuuta 1997 Joensuu) on suomalainen jääkiekkopuolustaja, joka edustaa SM-liigajoukkue Vaasan Sportia. Hän on pelannut kaudesta 2018–2019 myös valtaosan lainalla Mestis-joukkue Kokkolan Hermeksessä. Sami Kapanen kuvaili Pennasta Kalevan Pallon A-nuoria valmentaessaan hyvin liikkuvaksi, fyysiseksi ja kovaa taklaavaksi, monipuoliseksi jääkiekkoilijaksi.


title: Toivo Pennanen

text: Pennanen on Jokipoikien kasvatti. Hän oli kaudella 2012–2013 joukkueensa tehokkain puolustaja sekä C-nuorten SM-karsinnoissa tehoilla 5+8=13 että C-nuorten SM-sarjan runkosarjassa tehoilla 10+17=27, joilla Pennanen sijoittui koko sarjan puolustajien pistepörssissä seitsemänneksi. Kaudeksi 2014–2015 hän siirtyi Kalevan Pallon junioreihin. Kauden 2015–2016 päätteeksi Pennanen voitti A-nuorten SM-pronssia. Kaudella 2017–2018 hän oli KalPan A-nuorten eniten maaleja tehnyt puolustaja seitsemällä osumallaan. Pennanen voitti myös koko A-nuorten SM-liigan jäähypörssin 108 minuutillaan. Hän voitti myös sarjan pudotuspelien tehotilaston lukemalla +13 sekä puolustajien piste-, maali- ja syöttöpörssin tehoilla 4+8=12. Pennanen voitti kauden päätteeksi A-nuorten Suomenmestaruuden.


title: Toivo Pennanen

text: Toukokuussa 2018 Pennanen teki 1+1-vuotisen SM-liigasopimuksen Vaasan Sportin kanssa. Kauden 2018–2019 kynnyksellä, syyskuussa seura lainasi hänet toistaiseksi voimassa olevalla sopimuksella Mestis-joukkue Kokkolan Hermekseen. Joulukuussa Sport kuitenkin kutsui Pennasen SM-liigavahvuuteensa, kun Colby Robak oli pelikiellossa ja Jyri Niemi loukkaantuneena, minkä lisäksi myös Mikko Vainosen sopimus purettiin. Hän teki liigadebyyttinsä 28. joulukuuta 2018 vieraissa Hämeenlinnan Pallokerhoa vastaan. Pennanen merkittiin Sportin seitsemänneksi puolustajaksi. Hän sai ottelussa jääaikaa 9.21 minuuttia ja keräsi teholukeman -1.


title: Toivo Pennanen

text: Pennanen on pelannut yhden poikien maaottelun.


title: Porin Musa

text:
Porin Musa on Porissa vuonna 2016 perustettu elävän musiikin yhdistys. Yhdistyksen ovat perustaneet Jarmo Ylinen sekä Alex Jalonen. Mukaan on tullut myös porilaisessa Blowtorch -yhtyeessä vaikuttava Niko Laaksonen.
Yhdistyksen tarkoituksena on livemusiikkikulttuurin ylläpitäminen, keikkojen järjestäminen sekä porilaisbändien tukeminen.


title: Porin Musa

text: Porin Musaa ei pidä sekoittaa urheiluseura Musan Salamaan.


title: Kasperi Kotkaniemi

text: Kasperi Kotkaniemi (s. 2. maaliskuuta 1999 Pori) on suomalainen jääkiekkomaalivahti, joka edustaa SM-liigajoukkue Porin Ässiä. Hän pelannee lähinnä seuran A-nuorissa.


title: Kasperi Kotkaniemi

text: Kotkaniemi on Porin Ässien oma kasvatti. Hän kantoi juniorina pääosin vuoden "alaikäisenä" joukkueidensa pääasiallisen torjuntavastuun, kuten C-nuorissa kaudella 2013–2014 ja B-nuorissa kaudella 2014–2015. Kaudella 2016–2017 Kotkaniemi toimi pääasiassa Ässien A-nuorten kakkosmaalivahtina Kalle Kiviluomalle ja pelasi osan kaudestaan myös seuran B-nuorissa. Hänellä oli koko A-nuorten SM-liigan paras torjuntaprosentti (92,7%). Kotkaniemi voitti kauden päätteeksi A-nuorten SM-hopeaa.


title: Kasperi Kotkaniemi

text: Kolmannella A-juniorikaudellaan 2018–2019 Kotkaniemi debytoi myös Ässien SM-liigajoukkueessa. Hän teki liigadebyyttinsä 28. joulukuuta 2018 paikallisvastustaja Rauman Lukkoa vastaan. Kotkaniemelle avautui paikka Ässien aloittavana maalivahtina, kun sekä Andreas Bernard että Henri Kiviaho olivat sivussa. Kiviahon loukkaantumisen myötä joukkueen kakkosmaalivahdiksi otteluun nostettiin Ässien yhteistyöseura, Suomi-sarjajoukkueen Niklas Lehti, joka ei myöskään ole tehnyt liigadebyyttiään. Kotkaniemi torjui Ässien 0–1-tappioon päättyneessä ottelussa 32 kertaa. Johannes Karttunen valitsi hänet ottelun Alumnien tähtien kakkostähdeksi.


title: Kasperi Kotkaniemi

text: Kotkaniemen pikkuveli Jesperi pelaa hyökkääjänä NHL-joukkue Montréal Canadiensin organisaatiossa ja hän on seuran ensimmäisen kierroksen kolmas varaus kesältä . Veljesten isä Mikael Kotkaniemi pelasi omalla urallaan hyökkääjänä yli 200 SM-liigaottelua ja hän on myöhemmin toiminut kolmella kaudella Ässien SM-liigajoukkueen päävalmentajana. Veljesten isoisä on televisio- ja teatteriohjaaja Pentti Kotkaniemi ja isoäiti näyttelijä Kirsti Wallasvaara. Pentin tytär, Mikaelin sisarpuoli ja veljesten täti on näyttelijä Saara Kotkaniemi, joka on puolestaan naimisissa muusikko, laulaja-lauluntekijä ja näyttelijä Olavi Uusivirran kanssa.


title: Erastus B. Tyler

text: Erastus Barnard Tyler (24. huhtikuuta 1822 – 9. tammikuuta 1891) oli yhdysvaltalainen sotilas ja turkisteollisuudessa vaikuttanut liikemies. Hän ei koskaan saanut muodollista sotilaskoulutusta, mutta hän palveli tästä huolimatta Unionin kenraalina Yhdysvaltain sisällissodassa.


title: Erastus B. Tyler

text: Sisällissodan syttyessä Tyler oli mukana luomassa Ohion 7. vapaaehtoisrykmenttiä. Tyler valittiin yksikkönsä komentajaksi, minkä myötä hänestä tehtiin eversti. Keväällä 1862 Tylerin komentoon annettiin James Shieldsin divisioonaan kuulunut prikaati. Toukokuussa 1862 hänet ylennettiin prikaatikenraaliksi. Tyler palveli loppusodan erilaisissa komentotehtävissä toimien muun muassa hetken aikaa 8. armeijakunnan komentajana. Sodan lopulla hänelle myönnettiin brevet-ylennys kenraalimajuriksi.


title: Charles de Bonchamps

text: Charles Artus de Bonchamps (1760 Juvardeil – 18. lokakuuta 1793 Meilleraye) oli ranskalainen markiisi ja sotilas, joka toimi yhtenä rojalistisen Vendéen kapinan komentajista.


title: Charles de Bonchamps

text: Bonchamps osallistui vapaaehtoisena Amerikan vapaussotaan. Vallankumouksen puhjetessa vuonna 1789 hän oli krenatöörijoukkojen kapteeni. Hän erosi palveluksesta vallankumouksen vuoksi ja vetäytyi kartanoonsa Saint-Florent-le-Vieiliin. Keväällä 1793 hänet valittiin yhdeksi Vendéen maaseudulla puhjenneen vastavallankumouksellisen kapinaliikkeen johtajista. Bonchamps osallistui muun muassa Bressuiren, Thouarsin ja Fontenay-le-Comten valtauksiin. Hän haavoittui kuolettavasti lokakuussa 1793 käydyssä Cholet’n taistelussa ja kuoli seuraavana päivänä. Kapinalliset lupasivat kostaa Bonchampsin kuoleman surmaamalla Saint-Florentissa pidetyt 4 000 tasavaltalaista vankia, mutta kertoman mukaan Bonchamps määräsi viimeisenä käskynään vapauttamaan vangit, mikä myös tehtiin.


title: Charles de Bonchamps

text: Bonchamps haudattiin alkuaan Varadesin hautausmaalle, mutta restauraation aikana hauta siirrettiin Saint-Florent-le-Vieilin kirkkoon. Haudalla paljastettiin vuonna 1825 David d’Angersin veistämä Bonchampsin muistopatsas. D’Angersin isä oli ollut yksi Bonchampsin armahduksen pelastamista vangeista.


title: Steve Harvey

text: Broderick Stephen "Steve" Harvey (s. 17. tammikuuta 1957) on yhdysvaltalainen näyttelijä.


title: Antti Tani (opettaja)

text: Antti Tani (1. marraskuuta 1855 Sippola – 25. toukokuuta 1944 Iisalmi) oli opettaja, päätoimittaja ja kunnallis- sekä musiikkimies.


title: Antti Tani (opettaja)

text: Antti Tanin vanhemmat olivat maanviljelijä Matti Tani ja Anna Maria Ahola ja puoliso vuodesta 1880 Maria Kristiina Lyytikäinen. Tani valmistui kansakoulunopettajaksi Jyväskylän seminaarista 1877 ja toimi opettajana ja kunnankirjurina Hartolassa 1877–1878, opettajana ja laulun- ja torvisoiton johtajana Sorsakoskella 1878–1883 ja opettajana Iisalmessa 1883–1920. "Salmettaren" perustaja ja päätoimittaja hän oli 1897–1910. Tani oli myös Iisalmen kuntakokouksen esimies 1885–1893 sekä 1900–1902 ja kunnanvaltuuston jäsen 1912–1925. Hän edusti Kansallista Edistyspuoluetta.


title: Norsunluurannikon presidentti

text: Norsunluurannikon presidentti on Norsunluurannikon valtionpäämies. Presidentti valitaan suoralla kansanvaalilla viisivuotiselle toimikaudelle, ellei kukaan saa absoluuttista enemmistä järjestetään toinen kierros. Uuden perustuslain mukaan vuoden 2020 vaaleista alkaen sama henkilö voidaan valita korkeintaan kahdelle kaudelle.


title: Gustav Tegengren

text: Ernst Gustav (Gustaf) Tegengren (16. kesäkuuta 1871 Vaasa – 18. helmikuuta 1951 Helsinki) oli suomalainen opettaja, rehtori ja virka- sekä kunnallismies, joka julkaisi oppikirjoja.


title: Gustav Tegengren

text: Gustav Tegengrenin vanhemmat olivat hovioikeudenneuvos Ernst Wilhelm Tegengren ja Aline Irene Boy ja puoliso vuodesta 1901 Elin Olga Sofia Österberg. Kirjailijat Jacob Tegengren ja K. V. Tegengren olivat hänen veljiään. Gustav Tegengren tuli ylioppilaaksi 1889 ja valmistui filosofian kandidaatiksi 1894, filosofian tohtoriksi hän väitteli 1907. Hän toimi matemaattisten aineiden ja saksan kielen opettajana Helsingissä 1896–1909, lehtorina Tammisaaren seminaarissa 1909–1916 ja lehtorina ja rehtorina Porvoon lyseossa 1916–1926. Kouluhallituksen ruotsinkielisen osaston kouluneuvos hän oli 1926–1939 ja osastopäällikkö 1935–1939. Tegengren julkaisi useita matematiikan oppikirjoja. Hän oli myös sekä Tammisaaren että Porvoon kaupunginvaltuuston jäsen.


title: Senegalin presidentti

text: Senegalin presidentti on Senegalin valtionpäämies. Presidentti valitaan suoralla kansanvaalilla seitsemänvuotiselle toimikaudelle, ellei kukaan saa absoluuttista enemmistöä järjestetään toinen kierros. Sama henkilö voidaan valita korkeintaan kahdelle perättäiselle kaudelle.


title: Trinidad ja Tobagon presidentti

text: Trinidad ja Tobagon presidentti on Trinidad ja Tobagon valtionpäämies. Presidentti valitaan epäsuoralla vaalilla, valitsijamiehet valitaan senaatin ja alahuoneen jäsenistä. Presidenttikauden pituus on viisi vuotta, sama henkilö voidaan valita korkeintaan kahdelle perättäiselle kaudelle.


title: Trinidad ja Tobagon presidentti

text: Trinidad ja Tobago on parlamentaarinen tasavalta, ja presidentin virka on lähinnä seremoniallinen. Presidentti on Trinidad ja Tobagon asevoimien ylipäällikkö ja hyväksyy lakiehdotukset ennen kuin ne vahvistetaan laeiksi. Hän nimittää kansakunnan senaattorit: 16 pääministerin ehdotuksen perusteella, kuusi opposition ehdotuksen perusteella ja yhdeksän oman harkintansa mukaan.


title: Anne Packalén

text: Anne Packalén (s. 1959) on suomalainen runoilija.


title: Anne Packalén

text: Packalénin runoja on julkaistu antologiassa "Ryhmä 78" (Tammi, 1978)


title: Jarmo Ojanen

text: Jarmo Ojanen (s. 1961) on suomalainen kirjailija.


title: Carola Sandbacka

text: Carola Sandbacka-Mounce (s. 26. lokakuuta 1951 Tampere) on suomenruotsalainen Walesissa asuva filosofian tohtori ja kirjailija.


title: Carola Sandbacka

text: Sandbackan esikoisromaani "Satu Sarastron tiestä" ilmestyi ruotsiksi 1978 ja suomen kielellä 1981. Hänen romaaninsa "Ellen Llewellyn" joka kuvasi tamperelaista porvaristoa 1900-luvun alussa ilmestyi ruotsiksi 1995 ja suomeksi 1996. Romaani oli myös Finlandia-palkintoehdokkaana. Sandbacka asuu Swanseassa Walesissa.


title: Ngardmau

text: Ngardmau on yksi Palaun kuudestatoista osavaltiosta. Se sijaitsee Babeldaobin saarella. Osavaltion pinta-ala on 10 neliökilometriä. Vuoden 2015 väestönlaskennassa asukkaita oli 185.


title: Ngaremlengui

text: Ngaremlengui on yksi Palaun kuudestatoista osavaltiosta. Se sijaitsee Babeldaobin saarella. Osavaltion pinta-ala on 47 neliökilometriä. Vuoden 2015 väestönlaskennassa asukkaita oli 350.


title: Ngchesar

text: Ngchesar on yksi Palaun kuudestatoista osavaltiosta. Se sijaitsee Babeldaobin saarella. Osavaltion pinta-ala on 47 neliökilometriä. Vuoden 2015 väestönlaskennassa asukkaita oli 291.


title: Ngiwal

text: Ngiwal on yksi Palaun kuudestatoista osavaltiosta. Se sijaitsee Babeldaobin saarella. Osavaltion pinta-ala on 26 neliökilometriä. Vuoden 2015 väestönlaskennassa asukkaita oli 282.


title: Seppo Parkkonen

text: Seppo Parkkonen (s. 23. marraskuuta 1948 Tampere) on suomalainen Tampereella asuva kirjailija, sellisti ja sellonsoitonopettaja.


title: Seppo Parkkonen

text: Parkkonen opiskeli Sibelius-Akatemiassa pääaineena sellonsoitto 1967–1971 ja hän kävi Viita-akatemian kolmivuotisen kirjoittajakoulutuksen 1999–2001. Hän toimi lähes 30 vuotta sinfoniaorkesterimuusikkona ja sellonsoitonopettajana ennen vapaaksi kirjailijaksi ryhtymistään. Parkkonen on kirjoittanut neljä jännitysromaania ja osallistunut antologioihin.


title: Läpinäkyvyys

text: Läpinäkyvyys on aineen ominaisuus, joka kuvaa valon etenemistä aineen läpi ilman merkittävää sirontaa, niin että takana olevat esineet näkyvät selvästi.


title: Läpinäkyvyys

text: Läpinäkyvän aineen rajapinnalla osa valosta heijastuu, osa valosta menee läpi. Läpimenevä valo muuttaa kulkusuuntaansa noudattaen Snellin lakia.


title: Abba: The Movie

text: Abba: The Movie on dokumenttielokuva, joka kertoo ruotsalaisesta pop-yhtye Abbasta. Elokuvan ensi-ilta oli 15. joulukuuta 1977. Elokuvan ohjasi Lasse Hallström, ja se kuvattiin Abban Australian-kiertueella 1977.


title: Radiodiffusion Télévision du Burkina

text: Radiodiffusion Télévision du Burkina on Burkina Fason kansallinen yleisradioyhtiö.


title: Radiodiffusion Télévision du Burkina

text: Yleisradiotoiminta silloisessa Ylä-Voltassa alkoi lokakuussa 1959, puoli vuotta ennen maan itsenäistymistä. Valtion valvoma ja rahoittama radioasema toimi maassa usein vaihtuneiden hallitusten politiikan välikappaleena. Ensimmäinen alueellinen radioasema perustettiin maan toiseksi suurimpaan kaupunkiin Bobo Dioulassoon vuonna 1962 ja ensimmäinen maaseuturadio vuonna 1969. Televisiolähetykset alkoivat vuonna 1963.


title: Radiodiffusion Télévision du Burkina

text: RTB:llä on nykyään maan pääkaupungista Ouagadougousta käsin toimiva radio- ja televisiokanava sekä alueellinen radio- ja televisiokanava RTB2. Yhtiö vastaa myös pienten paikallisten maaseuturadioiden toiminnasta. Nuorisoa tavoittelee vuonna 1991 aloittanut Canal Arc-en-Ciel. Radiolähetykset tapahtuvat nykyään kokonaan ULA-alueella. Analogiset tv-lähetykset lopetettiin vuonna 2015.


title: Radiodiffusion Télévision du Burkina

text: Burkina Fason ensimmäinen kaupallinen radioasema Horizon FM aloitti toimintansa Ouagadougoussa vuonna 1987. Vuonna 1991 aloitetun demokratisomisprosessin jälkeen maahan on perustettu lukuisia kaupallisia, uskonnollisia ja kansalaisjärjestöjen radio- ja televisioasemia. Lisäksi toimii ulkomaisten yleisradioyhtiöiden ohjelmia välittäviä asemia. Yleisradiotoimintaa valvoo muodollisesti itsenäinen Conseil supérieur de la communication. Median toimintaympäristö on vapautunut huomattavasti presidentti Blaise Compaorén syrjäyttämisen jälkeen vuonna 2015.


title: Holyoke

text: Holyoke on kaupunki Yhdysvalloissa, Massachusettsin osavaltiossa. Holyoke on 13 kilometrin päässä Springfieldistä. Holyoken väkiluku oli vuonna 2010 arviolta 39 880.


title: Lindon

text: Lindon on yksi J. R. R. Tolkienin Keski-Maahan sijoittuvien fantasiakertomusten tapahtumapaikoista. Lindon oli Gil-Galadin, Noldorin korkean kuninkaan johtama haltiavaltakunta toisella ajalla. Gil-Galad ja Noldor osallistuivat Arnorin (Númenorin ihmisten pohjoisvaltakunta), Elendilin, Anárionin ja Gondorin (Númenorin ihmisten etelävaltakunta) Isildurin kanssa sotaan Sauronia vastaan.


title: Raili Manninen

text: Raili Manninen (s. 5. marraskuuta 1940 Tampere) on suomalainen kirjailija, toimittaja ja tiedottaja.


title: Raili Manninen

text: Manninen opiskeli Helsingin yliopistossa estetiikkaa ja kansainvälistä kirjallisuutta valmistuen filosofian maisteriksi. Hän asui 14 vuotta Belgiassa ja asuu nykyisin Italiassa Rooman lähellä. Hän on toiminut freelancejournalistina sekä tiedottajana työmarkkinajärjestöissä, valtionhallinnossa ja yrityksissä.


title: Luettelo New Yorkin kaupungeista

text: New Yorkin osa-valtiossa asuu kaikkiaan 19,38 miljoonaa asukasta kaikkiaan 8,1 miljoonassa taloudessa. Ylivoimaisesti isoin kaupunki ja osavaltion ainoa miljoonakaupunki on New York City.


title: Uusi alasaksin kirjoitustapa

text: Uusi alasaksin kirjoitustapa (alasaksiksi "Nysassiske Skryvwyse" (lyh. "NSS")) on kaikkia sekä Saksan että Alankomaiden puolella puhuttuja alasaksin kielen puhetapoja yhdistämään ehdotettu kirjoitustapa. Se yrittää olla yksiselitteinen ja luettava kaikkien murteiden kannalta.


title: Uusi alasaksin kirjoitustapa

text: Kirjoitustavassa on kolme pääperiaatetta, jotka esitetään alla.


title: Uusi alasaksin kirjoitustapa

text: Ylialueellisessa kirjoitustavassa otetaan lähtökohdaksi sanan alkuperä. Kirjoitustapaa voidaan soveltaa myös alueellisten puhetapojen kirjoittamiseen. Silloin sanan etymologiaan perustuvaa ylialueellista kirjoitusmuotoa voidaan muokata niin, että tietyssä puhetavassa yhteen langenneita äänteitä merkitään samalla kirjaimella, vaikka ylialueellisessa kirjoitustavassa ne pidetäänkin erillään.


title: Uusi alasaksin kirjoitustapa

text: Alasaksin pohjoismurteissa ja myös IJsselmeerin ympäristössä puhutuissa alasaksin muodoissa sananloppuinen "e" häviää äännettäessä. Kirjoituksessa "e" säilytetään alueellistakin puhetapaa jäljiteltäessä siksi, että tämä käytäntö pienentää pohjois- ja etelämurteiden välistä visuaalista eroa. Lisäksi tätä käytäntöä puoltaa sekin, että eräät konsonantit säilyvät äännettäessä soinnillisina, vaikka ne jäävätkin pohjoismurteissa sanan loppuun: "wyse" [vi:z], "breve" = [brɛ:ɪ̯v]. Jos "e" jätettäisiin kirjoitusasusta pois, pitäisi myös loppuun jäävä konsonantti kirjoittaa toisin, sillä perussäännön mukaan sananloppuinen konsonantti äännetään soinnittomana.


title: Uusi alasaksin kirjoitustapa

text: Suuria muutoksia sanan vartalon kirjoitusasuun ei haluta, vaikka päätteet muuttaisivatkin vartalon ääntämistä.


title: Uusi alasaksin kirjoitustapa

text: Soinnilliset obstruentit äännetään sanan lopussa soinnittomina, mutta kirjoituksessa tätä eroa ei osoiteta. Siksi kirjoitetaan esimerkiksi "tyd - "tyden" (eikä "Tiet - "Tieden" niin kuin toisessa "Sass'sche Schrievwies" (lyh. "SASS") -kirjoitustavassa) ja "skryven" - "skrivt" (eikä hollannin mukaan "schrijven" - "schrijft").


title: Uusi alasaksin kirjoitustapa

text: Konsonanttiyhtymässä obstruentti mukautuu toiseen konsonanttiin, mutta tätä ei osoiteta kirjoitusasussa. Kirjoitetaan siis esimerkiksi "bild" - "bilder" (eikä "biller") ja "hand" - "handen"/"hände" (eikä "hannen"/"hänne").


title: Uusi alasaksin kirjoitustapa

text: Sanat, joiden vartalon lopussa on "s", "sj" tai muu sibilantti, eivät noudata edellä esitettyä periaatetta. Kun näihin sanoihin lisätään esimerkiksi pääte "-st", kirjoitetaan näkyviin vain yksi sibilantti: "nervöös" → "up dat nervööst", "duusjen" → "du duusjt".


title: Uusi alasaksin kirjoitustapa

text: Pitkät monoftongit kirjoitetaan avotavussa yhdellä kirjaimella ja umpitavussa kahdella. Esimerkiksi: "maken" - "maakt", "good - gode".


title: Uusi alasaksin kirjoitustapa

text: Kirjaimet "e", "y" ja "å" eivät noudata edellä esitettyä sääntöä:Uudessa alasaksin kirjoitustavassa tavun loppuun ei koskaan kirjoiteta kahta samaa konsonanttikirjainta. Näin ollen kirjoitetaan esimerkiksi "kan", "nat" ja "wil", eikä "kann", "natt" ja "will" kuten "SASS"-kirjoitustavassa. Tässä kohtaa alasaksin uusi kirjoitustapa on yhdenmukainen hollannin kielen ortografian kanssa ja erilainen kuin saksan.


title: Uusi alasaksin kirjoitustapa

text: Konsonanteissa on vain vähän foneemitason eroja alasaksin eri murteiden välillä, ja siksi on helppo kehittää niille ylialueellinen kirjoitustapa. Vokaaleissa on enemmän vaihtelua murteiden välillä, ja se pitää ottaa huomioon kirjoitustapaa kehitettäessäkin.


title: Uusi alasaksin kirjoitustapa

text: Sanat, joissa oli muinaissaksissa pitkä ē-äänne, jakautuvat neljään alajoukkoon, jotka ovat kehittyneet eri murteissa eri tavalla. Esimerkiksi yhdessä murteessa ē ja ē voidaan molemmat ääntää samalla tavalla, mutta eri tavalla kuin ē. Toisessa murteessa ē ja ē voidaan ääntää keskenään samalla tavalla, mutta eri tavalla kuin ē. Alajoukko ē jakautuu vielä joukoiksi ē ja ē, ja näihin joukkoihin kuuluvien sanojen ē äännetään eri tavalla vain harvoissa murteissa. Kaikissa niissä murteissa, joissa ne äännetään eri tavalla, ē äännetään samoin kuin ē – ja ē samoin kuin ē.


title: Uusi alasaksin kirjoitustapa

text: Alla olevassa taulukossa esitetään ē-äänteen kehitys eri murteissa:


title: Uusi alasaksin kirjoitustapa

text: Alasaksin pohjoismurteissa muinaissaksin pitkä "ā" ja avotavun lyhyet "a", "o" ja "u" äännetään nykyään keskenään samalla tavalla. Jos tätä murrepiirrettä halutaan osoittaa kirjoitusasussa, voidaan "å"-kirjainta käyttää kaikissa näissä yhteyksissä. Voidaan siis kirjoittaa "åvend", "dåd", "våder" ja "håmer".


Luettelo Suomen evankelis-luterilaisen kirkon vuoden 1701 virsikirjan virsistä lueteloitu sen virsikirjan virret ja sen osiot.
Vuoden 1701 virsikirja oli alkuperäiseltä nimeltään Uusi Suomenkielinen Wirsikirja.


title: Valion baarit

text: Valion baarit oli Valion jäätelöbaariketju, joka toimi Helsingissä ja muissa Suomen kaupungeissa vuosina 1936–1972.


title: Valion baarit

text: Koko Suomen ensimmäisen jäätelöbaarin Valio avasi Helsingin Lasipalatsin pohjoispään käytävässä toukokuussa 1936. Vähitellen Valion baareista muodostui kokonainen ketju, jolla oli Helsingissä 1970-luvun alussa 34 baaria ja muualla maassa 25.


title: Valion baarit

text: Jäätelö Lasipalatsin jäätelöbaaria varten valmistettiin aluksi Kalevankadun loppupäässä sijainneen Valion meijerin ullakkokerroksessa tanskalaisen jäätelömestari Sörensenin ohjeiden mukaan. Sörensen neuvoi myös jäätelöbaarin perustamisessa ja opetti henkilökuntaa tekemään voileipiä. Henkilökunnalla oli valkoiset suikkalakit, ja naisillekin määrättiin työasuksi pitkät housut. Paikan ottivat omakseen Helsingin koululaiset.


title: Valion baarit

text: Valion baarien suosio oli huipussaan 1950-luvulla mutta alkoi hiipua 1960-luvulla, kun Valio ja muut jäätelövalmistajat toivat ruokakauppoihin ja kioskeihin monenlaisia jäätelöiden annospakkauksia, kuten jäätelötikut ja jäätelötötteröitä muistuttavat tuutit. Vuonna 1972 ketju ajautui Elannolle suuressa toimialarationalisoinnissa, jossa Elanto ja muut OTK:laiset osuusliikkeet puolestaan myivät kaiken meijeritoimintansa Valiolle. 1980-luvulle tultaessa Lasipalatsin jäätelöbaari oli muuttunut Elannon HM-kahvilaksi. Viime vuosikymmeninään se tunnettiin varttuneemman väen bussinodotuspaikkana ja bussinkuljettajien taukopaikkana. Lasipalatsin jäätelöbaari-kahvila lopetti toimintansa vuoden 1995 lopussa Elannon jouduttua yrityssaneeraukseen.


title: Valion baarit

text: 2000-luvun keskivaiheilla Valio yritti mainostoimisto SEKin ja Paola Suhosen avulla lanseerata uudelleen Valion baarit perustamalla sennimisen kahvilan 2005 uuteen Kampin keskukseen ja toisen Linnanmäelle 2007. Jäätelöbaareista ei enää ollut kyse, sillä Valio oli myynyt jäätelöliiketoimintansa vähän aiemmin Nestlélle. Kampin keskuksen baari suljettiin 2010, jolloin jäljelle jäi Restelin hoitama Valion baari Hartwall Areenalla.


Ranskan perustuslakia säätävä kansalliskokous () oli vallankumouksen alkuvaiheessa vuosina 1789–1791 toiminut Ranskan kansalliskokous.


title: Ranskan perustuslakia säätävä kansalliskokous

text: Kansalliskokous sai alkunsa toukokuussa 1789 Versailles’ssa kokoontuneesta säätyjen yleiskokouksesta, jonka kolmannen säädyn edustajat päättivät 17. kesäkuuta äänin 490–90 julistautua koko kansakuntaa edustavaksi kansalliskokoukseksi ("assemblée nationale"). Pääosa pappissäädyn edustajista ja eräitä aatelissäädyn edustajia liittyi siihen seuraavina päivinä. Kokouksen edustajat vannoivat 20. kesäkuuta niin sanotun pallohuoneen valan, jonka mukaan he eivät hajaantuisi ennen kuin olisivat laatineet Ranskalle perustuslain. Jouduttuaan vastentahtoisesti hyväksymään tapahtuneen kuningas Ludvig XVI määräsi 27. kesäkuuta loputkin pappissäädyn ja aatelissäädyn edustajat liittymään kansalliskokoukseen. Kokous otti 9. heinäkuuta 1789 virallisesti nimekseen ”perustuslakia säätävä kansalliskokous” ja julisti olevansa kansan edustajana kuninkaan yläpuolella.


text: Kansalliskokous toimi Versailles’ssa 9. lokakuuta 1789 saakka, jolloin se päätti siirtyä kuninkaan mukana pääkaupunkiin Pariisiin. Tilapäisenä istuntopaikkana Pariisissa käytettiin kuukauden ajan arkkipiispan virkataloa, mutta 9. marraskuuta 1789 alkaen istunnot pidettiin Tuileries’n palatsin pihapiiriin kuuluneessa niin sanotussa Maneesin salissa ("Salle du Manège").


text: Perustuslakia säätävän kansalliskokouksen tärkeimpiä saavutuksia olivat vanhojen feodaalisten etuoikeuksien ja instituutioiden lakkauttaminen, josta päätettiin 4.–5. elokuuta 1789 ”vallankumouksen helluntaiyönä” tunnetussa istunnossa, vapauden ja tasa-arvon ihanteille perustunut, 26. elokuuta 1789 annettu ihmis- ja kansalaisoikeuksien julistus, katolisen kirkon maaomaisuuden kansallistaminen marraskuussa 1789 ja pappien muuttaminen valtion virkamiehiksi papiston siviilihallintolailla heinäkuussa 1790, Ranskan jakaminen 83:een departementtiin helmikuussa 1790, periytyvien aatelisarvojen lakkauttaminen kesäkuussa 1790, ja viimein 13. syyskuuta 1791 vahvistettu uusi perustuslaki. Perustuslakia säätävä kansalliskokous piti viimeisen istuntonsa 30. syyskuuta 1791. Perustuslain astuttua voimaan se hajaantui ja sen seuraajaksi valittiin Ranskan lakiasäätävä kansalliskokous, joka aloitti toimintansa 1. lokakuuta 1791.


text: Perustuslakia säätävään kansalliskokoukseen kuului 648 edustajaa. Selkeitä puolueita ei ollut, mutta vähitellen erilaisia ryhmiä hahmottui. Vanhoillisin ryhmä olivat ”aristokraatit” (mm. kardinaali Maury), jotka kannattivat itsevaltiuden palauttamista sekä aatelin ja kirkon vanhojen etuoikeuksien säilyttämistä. He olivat päätöksenteossa oppositiossa, mutta nauttivat hovin tukea. Perustuslain säätämistä ja uudistuksia kannattaneet ”patriootit” jakautuivat kolmeen siipeen. ”Monarkisteiksi” kutsuttu patrioottien maltillisin siipi (mm. Mounier, Clermont-Tonnerre, Lally-Tollendal) kannatti englantilaistyyppistä perustuslaillista monarkiaa, jossa kuninkaalla olisi ollut vahvat valtaoikeudet. Patrioottien pääjoukko eli ”perustuslailliset” kannattivat rohkeampia muutoksia ja kuninkaalle suppeampia valtaoikeuksia. Tämän ryhmän edustajat olivat pääosin porvaristoa, mutta sitä johtivat aatelismiehet Mirabeau ja La Fayette. Tämä ryhmä perusti Pariisin jakobiiniklubin. Kansalliskokouksen pienimmän ja radikaaleimman ryhmän muodostivat äänioikeuden laajentamista vaatineet ”demokraatit” (mm. Robespierre).


text: Muita vaikutusvaltaisia hahmoja olivat kansalliskokouksen ensimmäinen puhemies, tähtitieteilijä Jean Sylvain Bailly, kansalliskokousajatuksen isänä pidetty apotti Emmanuel Joseph Sieyès sekä ”triumviraattina” tunnettu puhujakolmikko Antoine Barnave, Alexandre de Lameth ja Adrien Duport.


text: Aivan perustuslakia säätävän kansalliskokouksen loppuvaiheessa syksyllä 1791 sen enemmistönä olleet perustuslaillisen monarkian kannattajat alkoivat kutsua itseään feuillanteiksi.


title: Panaman presidentti

text: Panaman presidentti on Panaman valtionpäämies. Presidentti ja varapresidentti valitaan samalla suoralla kansanvaalilla, jossa riittää yksinkertainen enemmistö. Presidenttikauden pituus on viisi vuotta, samaa henkilöä ei voida valita kahdelle perättäiselle kaudelle.


title: Luettelo itsenäisten valtioiden toisilleen myymistä alueista

text: Tämä on luettelo alueista, jotka itsenäinen valtio on ostanut toiselta itsenäiseltä valtiolta.


title: Ferganan laakso

text: Ferganan laakso on laakso Keski-Aasiassa. Se rajoittuu kolmen valtion (Uzbekistan, Kirgisia, Tadžikistan) alueelle.


title: Ferganan laakso

text: Ferganan laakso on Keski-Aasian tiheimmin asuttu alue. Se on etnisesti monimuotoinen, minkä johdosta siellä esiintyy rajakiistoja valtioiden välillä. Alueella asuu 14 miljoonaa ihmistä ja sen pinta-ala on noin 22 000 km². Alue on niin Keski-Aasian väestöllinen kuin maataloudellinenkin keskus.


title: Kenilworth

text: Kenilworth on noin asukkaan kaupunki Warwickshiren kreivikunnassa Keski-Englannissa. Se tunnetaan etenkin keskiaikaisesta rauniolinnastaan.


title: Kenilworth

text: Kenilworthin paikalla oli asutusta jo roomalaisaikana, ja kylä mainitaan Englannin vanhimmassa maakirjassa 1086. Vuonna 1120 Henrik I luovutti kylän maat kamariherralleen ja aarrekammion hoitajalleen Geoffrey de Clintonille, joka rakensi niille linnan ja augustinolaisluostarin. Suurimman osan toiminta-ajastaan linna kuului Englannin kuningassuvuille mutta siirtyi välillä myös muiden aatelissukujen hallintaan. Vuosien saatossa linnaa laajennettiin ja sen puolustuksia vahvistettiin. Elisabet I lahjoitti linnan vuonna 1563 Robert Dudleylle, Leicesterin jaarlille, joka muokkasi siitä ylellisen Elisabetin aikakauden palatsin ilmeisesti tehdäkseen vaikutuksen kuningattareen.


title: Kenilworth

text: Linnan strateginen merkitys pieneni Englannin sisällissodan jälkeen 1600-luvulla, ja sen rakennusten annettiin vähitellen ränsistyä. Maalaukselliset linnanrauniot kiinnostivat matkailijoita, ja kaupungista tuli kuuluisa Walter Scottin julkaistua romaaninsa "Kenilworth" (1821), jossa romantisoitiin Elisabetin ja Dudleyn välinen suhde. Kenilworth kasvoi tasaista tahtia 1800-luvulla. Rautatie saapui kaupunkiin 1840-luvulla, ja siitä tuli Birminghamin ja Coventryn äveriäiden teollisuusjohtajien suosima asuinpaikka. Kaupungin tehtaat valmistivat muun muassa sarvikampoja, parkittua nahkaa ja tiiliä ja sen kauppapuutarhat tuottivat tomaatteja ja mansikoita.


title: Kenilworth

text: Vuonna 1937 autotehtailija John Siddeley osti Kenilworthin linnan kunnostaakseen siitä matkailunähtävyyden, ja vuonna 1957 hänen poikansa lahjoitti linnan Kenilworthin kaupunginvaltuustolle. Tämän jälkeen linnaa on korjattu useaan otteeseen ja sen alueelle on rakennettu uudelleen Elisabetin aikainen maisemapuutarha. Nykyisin linnan hoidosta vastaa English Heritage -järjestö.


title: Bulimulus

text: Bulimulus on kotilosuku. Niitä tavataan Karibian alueella, Keski-Amerikassa ja Etelä-Amerikassa. Galápagossaarilla elää yli 70 kotoperäistä "Bulimulus"-lajia, ja ne ovat hyvä esimerkki saarilla tapahtuneesta sopeutumislevittäytymisestä.


title: Conthey

text: Conthey on kunta Sveitsissä Valais’n kantonissa. Siellä on vajaat 9 000 vakinaista asukasta. Conthey on Contheyn hallinnollisen alueen () keskuspaikka.


title: Conthey

text: Conthey sijaitsee Valais’n ranskankielisessä osassa Sionin länsipuolella. Lännessä kunta rajoittuu Vétroziin. Etelässä kunnan rajana on Rhônejoki. Contheyn pohjoisimmat osat ovat Les Diablerets -vuorella yli 3 kilometrin korkeudessa.


title: Conthey

text: Conthey on viininviljelyaluetta: Rhônen laakson pohjoisrinteellä on viinitarhoja 3,8 neliökilometriä joelta (470 m mpy.) aina 940 metrin korkeudelle asti.


title: Conthey

text: Lac de Derborence -järven alue on luonnonsuojelu- ja retkeilyaluetta sekä tunnettu 1700-luvun vuorensortumistaan.


title: Conthey

text: Les Diableretsin matkailualue ulottuu Contheyn alueelle, mutta kulku alueelle on pohjoisen puolelta Ormont-Dessusista ja Gsteigista.


title: Conthey

text: Rhônen laaksossa kulkeva SBB:n rautatie ja moottoritie A9 Lausannesta Brigiin kulkevat Contheyn kautta. Contheyn ja Sionin rajalla on Châteauneuf-Contheyn rautatieseisake, jossa RegionAlpsin Saint-Gingolph–Martigny–Brig-paikallisjunat pysähtyvät 1–2 kertaa tunnissa. Sionista Martignyyn ja Aveniin liikennöivät postiautot kulkevat Contheyn kautta. Kesäaikaan Contheystä on matkailua palvelevat yhteydet Col du Sanetsch -solalle ja Pas de Cheville -solan itäpuolelle Lac de Derborence -järvelle.


title: Sukupuolidimorfismi

text: Sukupuolidimorfismi on tila, joissa saman lajin kahdella sukupuolella on muitakin erottavia piirteitä kuin niiden lisääntymiselinten erot. Sukupuolidimorfismia havaitaan monilla eläimillä ja muutamilla kasveilla. Erot voivat näkyä esimerkiksi toissijaisissa sukupuoliominaisuuksissa, koossa, painossa, värissä tai kuvioinnissa, ja niihin voi sisältyä myös eroja käyttäytymisessä ja kognitiossa. Erot voivat olla hädin tuskin erottuvia tai voimakkaasti korostuneita, ja niillä voi olla merkitystä seksuaalivalinnassa. Dimorfismin vastakohta on "monomorfismi".


title: Sukupuolidimorfismi

text: Dimorfismi voidaan tunnistaa helposti silloin, kun se näkyy kuvioinnissa ja värityksessä. Monilla lintu- ja matelijalajeilla esiintyy sukupuolten välisiä eroja värityksessä (sukupuolidikromatismi). Seksuaalivalinta johtaa siihen, että dimorfiset piirteet kehittyvät liioitellun suuriksi. Kuviointien tuottaminen tai niiden ylläpito voi olla lajille vaikeaa, millä on monimutkaisia evoluutioseurauksia, mutta tarkat seuraukset tai kustannukset lajille riippuvat kuvioinnin luonteesta (kuten värityksen toimintaperiaatteesta).


title: Sukupuolidimorfismi

text: Riikinkukoilla dimorfismi on huomiota herättävä. Koirasyksilöiden koristeelliset pyrstösulat houkuttelevat naarasyksilöitä soidinmenojen aikana. Ensisilmäyksellä koiras- ja naarasyksilöitä saattaisi pitää eri lajina koiraan pyrstösulkien koon ja raikuvien värien johdosta; naarasyksilö on hillityn ruskea. Riikinkukon pyrstösulat saavat sen alttiiksi petojen hyökkäyksille, koska ne rajoittavat riikinkukon lentokykyä ja tekevät siitä muutenkin huomiota herättävän. Samanlaisia esimerkkejä on useita, esimerkiksi paratiisilintujen ja argusfasaanien tapauksessa.


title: Sukupuolidimorfismi

text: Toinen esimerkki sukupuolidikromatismista esiintyy sinitiaisilla, joilla koiraat ovat väriltään keltaisempia kuin naaraat. Tämän uskotaan johtuvan vihreiden perhostoukkien syönnistä, jotka sisältävät suuria määriä karotenoideja kuten luteiinia ja zeaksantiinia. Ruokavalio vaikuttaa sukupuolidimorfisiin väreihin myös ihmiselle näkymättömässä ultravioletissa spektrin osassa. Sen vuoksi vaikka koirasyksilöt vaikuttavat ihmissilmälle keltaisilta, ovat niiden sulat naarasyksilöiden näkökulmasta violetteja. Värityksen ajatellaan heijastavan koirasyksilöiden kykyä hankkia ruokaa perheelleen. Pyrstö- ja rintasulkien värin ja tiaisen ruumiillisen kunnon välillä on positiivinen korrelaatio. Karotenoidit näyttelevät tärkeää osaa monien eläinten immuunipuolustuksessa, joten karotenoideihin viittaavat piirteet voivat olla terveen yksilön merkki.


title: Sukupuolidimorfismi

text: Sammakoilla esiintyy myös selväpiirteistä dikromatismia. Sammakoiden dikromatismia on kahta tyyppiä: ontogeneettistä ja dynaamista. Ontogeneettisiä sammakoita on enemmän ja niillä esiintyy koiraiden ja naaraiden välillä pysyviä värimuutoksia. Litoria lesueuri on esimerkki dynaamisesta sammakkolajista, jonka koiraissa tapahtuu väliaikaisia värimuutoksia pariutumiskauden aikana. "Hyperolius ocellatus" on ontogeneettinen sammakko, jolla on dramaattiset erot värissä ja kuvioinnissa sukupuolten välillä. Koiraiden saavutettua seksuaalisen kypsyyden ne ovat kirkkaan vihreitä ja niillä on valkoiset kylkiviivat. Sen sijaan naaraat ovat ruosteenpunaisia tai hopeanharmaita ja niissä on pieniä pilkkuja. Koiraiden kirkas väritys houkuttelee naaraita ja varoittaa saalistajia siitä, että sammakkoa ei kannata pyydystää.


title: Sukupuolidimorfismi

text: Sukupuolidimorfismin ja parinvalinnan yhteys havaitaan myös monilla kalalajeilla. Esimerkiksi miljoonakalakoirailla on värikkäitä läikkiä ja kuviointeja, kun taas naaraat ovat yleisesti väriltään harmaita. Miljoonakalanaaraat suosivat kirkkaan värisiä koiraita.


title: Sukupuolidimorfismi

text: "Ophioblennius atlanticus" -lajilla ainoastaan koiraskalalle kehittyy haitallisilta mikrobeilta suojaava elin sen anaali-urogenitaalialueelle. Huolehtiessaan jälkeläisistään koiraat hankaavat anaali-urogenitaalialuettaan pesäkolon sisäpintaan, mikä suojaa munia mikrobitartunnoilta. Mikrobitartunnat ovat yksi yleisimmistä kuolinsyistä nuorilla kaloilla.


Office de Radiodiffusion et Télévision du Bénin (ORTB) on Beninin kansallinen yleisradioyhtiö.


title: Office de Radiodiffusion et Télévision du Bénin

text: Yleisradiotoiminta alkoi Cotonoussa silloisessa Ranskan Dahomeyssa vuonna 1953. Radio Cotonou lähetti 75 minuutin pituisia päivittäisiä lähetyksiä yhden kilowatin keskiaalto- ja 250 watin lyhytaaltolähettimellä. Uusi neljän kilowatin lyhytaaltolähetin saatiin vuonna 1957. Samana vuonna asema siirtyi Akpakpan posti- ja lennätinlaitokselta omaan taloonsa.


text: Asema sai nimen Radio Dahomey vuonna 1958, La voix du progrès vuonna 1970, La voix de la révolution vuonna 1972 ja Radio Bénin vuonna 1990. Abomey-Calavin lähetyskeskukseen hankittiin Länsi-Saksan tuella 50 kilowatin keskiaaltolähetin vuonna 1972 ja 50 kilowatin lyhytaaltolähetin vuonna 1976. Länsi-Saksan rahoittama uusi radiotalo otettiin käyttöön vuonna 1976. Televisiotoiminta alkoi pitkäksi venyneen valmistelun jälkeen Ranskan tuella vuonna 1978. Radio ja televisio yhdistettiin vuonna 1975 Office de Radiodiffusion et Télévision du Dahomey -nimiseksi julkisen palvelun laitokseksi, joka sai nykyisen nimensä vuonna 1979.


text: Maan pohjoisosassa sijaitsevaan Parakouun perustettiin alueellinen radioasema vuonna 1983. Nuorisolle suunnattu Radio Atlantique FM aloitti toimintansa Cotonoussa vuonna 1994. Sen ohjelmia voi nykyään kuunnella maan eteläosassa. Toinen televisiokanava Bénin Business 24 (BB24) aloitti toimintansa vuonna 2013. Samaan aikaan ryhdyttiin kehittämään La chaîne de développement -nimistä toista valtakunnallista radio-ohjelmaa, jonka tarkoituksena on välittää ohjelmaa 18 paikallisella kielellä. Lyhytaaltolähetykset Cotonousta päättyivät vuonna 2006 ja Parakousta vuonna 2009. Nykyään kaikki radiolähetykset tapahtuvat ULA-alueella. Ulkomaille välitetään radio- ja televisio-ohjelmia satelliittien avulla. ORTB vastaa myös maaseudun lähiradioiden toiminnasta.


text: Vuoden 1990 perustuslain ja vuonna 1997 hyväksytyn uuden medialain jälkeen Beniniin on perustettu lukuisia kaupallisia, uskonnollisia sekä eri yhteisöjen omistamia radio- ja televisioasemia. Lisäksi välitetään ulkomaisten yleisradioyhtiöiden ohjelmia.


title: Tuomas Flinck

text: Tuomas Flinck (s. 2. heinäkuuta 1999) on suomalainen koripalloilija. Pelipaikoilla 1–3 pelaava Flinck on Tampereen Pyrinnön kasvatti. Hän on pelannut kasvattajaseurassaan M1DA:ta ja Korisliigaa.


title: Tuomas Flinck

text: Flinck on Tampereen Pyrinnön kasvatti. Hän aloitti koripallon harrastamisen seitsemänvuotiaana. Flinck pelasi seuran juniorijoukkueissa B-poikien SM-sarjaa kaudella 2014–2015 ja A-poikien SM-sarjaa vuosina 2015–2017. Syksyllä 2017 hänet nostettiin Pyrinnön miesten M1DA:ssa pelanneeseen reservijoukkueeseen. Hän pelasi ensimmäisen divisioonakautensa aikana noin 16 minuuttia ottelua kohden ja heitti sarjan piste-ennätyksekseen 12 ONMKY:tä vastaan marraskuussa 2017.


title: Tuomas Flinck

text: Kaudella 2018–2019 Flinck jatkoi Pyrinnön reservijoukkueessa suorittaen samanaikaisesti varusmiespalveluksensa. Marraskuusta lähtien hän pelasi otteluita myös useista loukkaantumisista kärsineessä Pyrinnön edustusjoukkueessa: Korisliiga-debyyttinsä hän teki 22. marraskuuta Kobria vastaan, ja seuraavassa liigaottelussaan 7. joulukuuta hän teki Katajaa vastaan neljä pistettä.


title: Tuomas Flinck

text: Flinckin on kirjoitettu pelaavan pelipaikoilla 1–3. Hän itse pitää vahvuutenaan puolustuspelaamistaan.


title: Grapsus grapsus

text: Grapsus grapsus on värikäs, usein punertava taskurapulaji, jota tavataan Pohjois- ja Etelä-Amerikan subtrooppisilla ja trooppisilla rannikoilla


title: Grapsus grapsus

text: "G. grapsus" on värikäs taskurapulaji. Aikuiset yksilöt ovat useimmiten kirkkaankeltaisia ja punaisia, mutta vatsapuoli on yleensä valkoinen. Selkäkilven reunat ovat mustat, ja silmien ympärillä on mustia tai vihreitä pisteitä. Jokaisen raajan kärki on lisäksi oranssi tai keltainen ja sakset kirkkaanpunaiset.


title: Grapsus grapsus

text: Selkäkilven leveys on 5–8 senttimetriä, ja koiraat ovat yleensä hieman naaraita pienempiä. Toukka on noin 0,5 millimetriä pitkä.


title: Grapsus grapsus

text: "G. grapsus" -lajia tavataan Pohjois- ja Etelä-Amerikan subtrooppisilla ja trooppisilla rannikoilla. Lisäksi se elää sekä Atlantin että Tyynenmeren saarilla. Aikuiset yksilöt elävät erityisesti kivikkoisilla rannoilla. Toukat puolestaan elävät matalissa vesissä rannan läheisyydessä.


title: Ganvie

text: Ganvie on Nokoué-järvessä sijaitseva veden päälle rakennettu kylä Beninissä, Afrikassa, lähellä Cotonouta. Kylän väkiluku on noin 20 000 henkilöä. Ganvie on luultavasti suurin järveen rakennettu kylä Afrikassa ja se on hyvin suosittu turistikohde.


title: Ganvie

text: Kylän perusti 1500-1600-luvuilla Tofinu -kansa, joka pakeni järveen välttääkseen Fon -sotureita, jotka ottivat orjia myytäväksi eurooppalaisille kauppiaille. Ganvien kyläläisiä, jotka käyttävät matalaa Nokoué -järveä turvapaikkanaan, kutsutaan usein "vesi-ihmisiksi."


title: Ganvie

text: Alun perin maanviljelyyn perustuvan kylän pääelinkeinot ovat matkailun ohella kalastus ja kalanviljely.


title: Ganvie

text: Kylä lisättiin UNESCON maailmanperintöluetteloon alustavaan luetteloon 31. lokakuuta 1996 Kulttuuri-luokkaan.


title: Iida-Maria Heinonen

text: Iida-Maria Heinonen (s. 29. toukokuuta 1987 Helsinki) on suomalainen näyttelijä. Hän on valmistunut teatteritaiteen maisteriksi teatterikorkeakoulusta vuonna 2013. Hän on tullut tunnetuksi muun muassa naispääroolistaan elokuvassa "Juice" sekä televisiosarjoista "Downshiftaajat" ja "Presidentti".


title: Ranskan lakiasäätävä kansalliskokous

text: Ranskan lakiasäätävä kansalliskokous () oli Ranskan parlamentti vallankumouksen aikana vuosina 1791–1792. Se toimi ensimmäisen perustuslain säätämisen ja monarkian kumoamisen välisen yhden vuoden ajan.


title: Ranskan lakiasäätävä kansalliskokous

text: Lakiasäätävä kansalliskokous korvasi vuoden 1791 perustuslain nojalla perustuslakia säätävän kansalliskokouksen. Lakiasäätävän kansalliskokouksen vaalit järjestettiin 29. elokuuta – 5. syyskuuta 1791, ja se aloitti toimintansa 1. lokakuuta 1791. Se kokoontui koko toimintansa ajan Pariisissa samassa paikassa kuin edeltäjänsä, Tuileries’n palatsin pihapiiriin kuuluneessa niin sanotussa Maneesin salissa ("Salle du Manège"). Perustuslain mukaan lakiasäätävään kansalliskokoukseen kuului 745 edustajaa, jotka valittiin epäsuoralla valitsijamiesvaalilla. Äänioikeus oli rajattu niin sanottuihin aktiivisiin kansalaisiin eli niihin vähintään 25-vuotiaisiin miehiin, jotka maksoivat vuodessa vähintään kolmen työpäivän arvon verran veroja. Kansalliskokouksen vaalikauden oli tarkoitus olla kaksi vuotta. Kuninkaalla oli kansalliskokouksen säätämiin lakeihin lykkäävä veto-oikeus.


title: Ranskan lakiasäätävä kansalliskokous

text: Perustuslakia säätävä kansalliskokous oli päättänyt edustaja Maximilien Robespierren aloitteesta, että sen jäseniä ei voitu valita lakiasäätävään kansalliskokoukseen, joka sai näin kokonaan uuden, selvästi edeltäjäänsä radikaalimman kokoonpanon. Perustuslakia säätävässä kokouksessa vasemmistosiipenä ja hallitsevana ryhmänä olleet perustuslaillisen monarkian kannattajat, feuillantit, olivat lakiasäätävässä kokouksessa oikeistona ja vähemmistönä. Tasavallan kannattajia oli lähes puolet edustajista. Uutena vaikutusvaltaisena vasemmistona olivat girondistit, jotka saivat nimensä siitä, että monet heidän johtajistaan oli valittu Gironden maakunnasta. Girondistien johtohahmoja olivat Brissot, Vergniaud ja Guadet. Kansalliskokouksen enemmistön muodostivat riippumattomat edustajat, mutta taitavina puhujina tunnetut girondistit saivat usein enemmistön puolelleen ja pääsivät siten hallitsevaan asemaan. Lisäksi jotkin kansalliskokousedustajat (mm. Chabot ja Merlin de Thionville) kuuluivat girondisteista vasemmalle olleeseen jakobiiniklubin radikaalisiipeen. Muita vaikutusvaltaisia edustajia olivat muun muassa Condorcet, Cambon ja Couthon.


title: Ranskan lakiasäätävä kansalliskokous

text: Tärkein lakiasäätävän kansalliskokouksen aikana tehty päätös oli 20. huhtikuuta 1792 annettu sodanjulistus Itävallalle, mikä oli girondistien äänekkäästi ajama hanke. Kansalliskokous ajautui konfliktiin kuningas Ludvig XVI:n kanssa, sillä kuningas käytti toistuvasta veto-oikeuttaan jarruttaakseen kansalliskokouksen säätämiä lakeja, erityisesti sellaisia, jotka oli tarkoitettu rojalistiemigranttien ja niskuroivan papiston rankaisemiseen. Ludvig XVI:n ja monarkian epäsuosio johti Pariisissa 10. elokuuta 1792 puhjenneeseen kansannousuun, jonka yhteydessä kansanjoukot ja kapinalliset sotilaat pakottivat kansalliskokouksen panemaan kuninkaan viralta ja kutsumaan koolle uuden perustuslakia säätävän kansalliskokouksen. Kansalliskokous määräsi seuraajansa, kansalliskonventin, valittavaksi miesten yleisellä äänioikeudella aiemman tuloihin sidotun äänioikeuden sijaan. Lakisäätävä kansalliskokous piti viimeisen istuntonsa 20. syyskuuta 1792. Kansalliskonventti aloitti toimintansa samana päivänä ja julisti kaksi päivää myöhemmin ensimmäisen tasavallan perustetuksi.


title: Lemmikki Kekomäki

text:
Kaino Tuovi Lemmikki Kekomäki (o.s. Yrjö-Koskinen; 17. syyskuuta 1902 Loppi – 8. huhtikuuta 1996
Helsinki) oli suomalainen juristi, joka valittiin ensimmäisenä naisena korkeimman hallinto-oikeuden
jäseneksi vuonna 1956. Vuonna 1918 perustetussa tuomioistuimessa oli aiemmin työskennellyt useita naisia, ja Kekomäki itse oli ollut sen palveluksessa monissa eri tehtävissä vuodesta 1928 lähtien ennen nimitystä hallintoneuvoksen virkaan. Nimityksen myötä Kekomäestä tuli Pohjoismaiden ensimmäinen nainen ylimmän oikeusasteen tuomarina.


title: Lemmikki Kekomäki

text: Vuonna 1960 Kekomäki vastaanotti ensimmäisenä naisena Suomen Valkoisen Ruusun I luokan komentajamerkin. Vuonna 1971 hän sai Suomen Leijonan suurristin, joka on ritarikunnan korkein kunniamerkki.


title: Jack Studnicka

text: Jack Studnicka (s. 18. helmikuuta 1999 Tecumseh, Ontario, Kanada) on kanadalainen jääkiekkoilija, joka pelaa OHL-joukkue Niagara IceDogsissa. Studnickalla on tulokassopimus NHL-joukkue Boston Bruinsin kanssa. Hän on pelipaikaltaan keskushyökkääjä. Studnickaa on luonnehdittu pelityyliltään kahden suunnan sentteriksi. Hän laukoo oikealta.


title: Jack Studnicka

text: Studnicka syntyi Ontarion Tecumsehissa, mutta hän muutti perheineen Yhdysvaltain Michiganin Noviin vuonna 2013, kun hänen isänsä sai työpaikan DTE Energylta. Studnicka pelasi kauden 2013–2014 HPBHL-juniorisarjaa Compuwaren joukkueessa. Hän jakoi tehoilla 10+16=26 koko sarjan syöttöpörssin voiton joukkuetoverinsa Blade Jenkinsin kanssa sekä jakoi pistepörssin toisen sijan Jenkinsin ja Chicago Missionin Cole Coskeyn kanssa edellään vain Chicago Missionin Sean Dhoogle. Kauden 2014–2015 Studnicka pelasi Belle Tiren junioreissa. Hän voitti tehoilla 9+32=41 koko T1EHL-juniorisarjan syöttöpörssin sekä jakoi pistepörssin kuudennen sijan Victory Hondan Brandon Puricellin kanssa. Studnicka voitti kauden aikana myös OHL Gold Cupin hopeaa Team ALLIANCEn joukkueessa.


title: Jack Studnicka

text: Oshawa Generals varasi Studnickan 21. pelaajana OHL:n varaustilaisuudessa 2015. Hän siirtyi joukkueeseen kaudeksi 2015–2016. Studnickan tulokaskausi toi 62 runkosarja- ja viidessä playoff-ottelussa tehot 4+22=26. Kaudella 2016–2017 hän jakoi tehoilla 18+34=52 Generalsin sisäisen pistepörssin toisen sijan Eric Hendersonin kanssa edellään vain Domenico Commisso. Pudotuspeleissä Studnicka oli joukkueen paras pistemies ja syöttäjä tehoilla 5+10=15.


title: Jack Studnicka

text: Boston Bruins varasi Studnickan toisella kierroksella 53. pelaajana . Hän teki jo saman vuoden syyskuussa seuran kanssa kolmivuotisen tulokassopimuksen. Studnicka jatkoi kaudella 2017–2018 vielä Oshawa Generalsin OHL-joukkueessa, jonka kapteeniksi hän nousi. Studnicka oli joukkueen paras pistemies ja syöttäjä tehoilla 22+50=72. Hän voitti myös Generalsin sisäisen tehotilaston lukemalla +18. Neljännesvälierissä Studnicka oli joukkueen paras pistemies ja syöttäjä tehoilla 1+4=5. OHL-kauden päätteeksi, huhtikuussa 2018 hän siirtyi amatööritry-out -sopimuksella AHL-joukkue Providence Bruinsin vahvuuteen. Studnicka pelasi siellä viisi runkosarjaottelua tehden piste per peli -tahdilla tehot 1+4=5.


title: Jack Studnicka

text: Kauden 2018–2019 Studnicka aloitti Generalsin vahvuudessa. Tammikuussa 2019 seura kauppasi hänet ja puolustaja Matt Brassardin Niagara IceDogsiin vaihdossa kolmeen toisen ja kolmannen kierroksen varausvuoroihin.


title: Jack Studnicka

text: Studnicka edusti Kanadaa alle 20-vuotiaiden MM-kilpailuissa vuonna 2019. Hän pelasi myös alle 18-vuotiaiden MM-kilpailuissa vuonna 2017 ja alle 18-vuotiaiden Ivan Hlinkan muistoturnauksessa vuonna 2016, jolloin Chmelevski voitti hopeaa. Studnicka edusti myös Canada Redin joukkuetta World U-17 Hockey Challengessa vuonna 2015.


title: Jack Studnicka

text: Studnickan isoveli Samuel pelaa hyökkääjänä Pyhän Francisco Xavierin yliopiston joukkueessa ja pikkuveli Joey AHMPL-juniorisarjaa London Jr. Knightsin joukkuessa.


title: Santeri Airola

text: Santeri Airola (s. 29. kesäkuuta 2000 Lappeenranta) on suomalainen jääkiekkopuolustaja, joka edustaa SM-liigajoukkue Saimaan Palloa. Hän pelannee lähinnä seuran A-nuorissa. Airola laukoo oikealta.


title: Santeri Airola

text: Airola on Imatran Ketterän kasvatti. Hän siirtyi C-juniori-ikäisenä Saimaan Palloon kaudeksi 2014–2015. Kaudella 2016–2017 Airola oli B-nuorten SM-karsinnoissa kuudella osumallaan joukkueensa eniten maaleja tehnyt puolustaja Aleksi Akkasen kanssa. C-nuorten SM-sarjan runkosarjassa hän oli SaiPan tehokkain puolustaja tehoilla 4+9=13.


title: Santeri Airola

text: Kaudeksi 2017–2018 Airola palasi kasvattajaseuraansa Ketterään ja pelasi suurimman osan kaudestaan seuran A-nuorten Mestisjoukkueessa. Hän sijoittui tehoilla 6+25=31 koko sarjan puolustajien pistepörssissä toiseksi edellään vain KeuPa HT/Pelikaaneja ja SaPKoa edustanut Henri Pennanen. Airola harjoitteli kesällä 2018 Ketterän Mestis-joukkueessa, mutta hän siirtyi kaudeksi 2018–2019 SaiPan A-nuorten SM-liigajoukkueeseen. Airola debytoi seuran SM-liigajoukkueessa 29. joulukuuta 2018 vieraissa Tampereen Ilvestä vastaan. Hänet merkittiin SaiPan kolmospuolustajapariin Markus Kojon viereen. Airola sai ottelussa jääaikaa 12.29 minuuttia.


title: Seychellien presidentti

text: Seychellien presidentti on Seychellien valtionpäämies. Presidentti valitaan suoralla kansanvaalilla, ellei kukaan ehdokkaista saa yi 50% äänistä, voidaan käydä toinen kierros. Presidenttikauden pituus on viisi vuotta, sama henkilö voidaan valita korkeintaan kahdelle kaudelle.


title: Radio Télévision Guinéenne

text: Radio Télévision Guinéenne (RTG) on Guinean kansallinen yleisradioyhtiö.


title: Radio Télévision Guinéenne

text: Yleisradiotoiminta alkoi silloisessa Ranskan Guineassa vuonna 1952. Radio Conakry välitti ohjelmia 500 watin lyhytaaltolähettimellä 90 minuuttia päivässä. Guinean itsenäistyessä ranskalaiset veivät mukanaan osan radioaseman laitteista, mutta maan hallitus onnistui aloittamaan lähetykset uudelleen vuonna 1959. Itä-Saksa lahjoitti vuonna 1961 sadan kilowatin lyhytaaltolähettimen ja Länsi-Saksan rahoittama uusi radiostudio otettiin käyttöön vuonna 1967. Radio Guinée ja myöhemmin La Voix del la Révolution -nimillä toiminut asema oli presidentti Sékou Tourén ja hänen Parti démocratique de Guinée -puolueensa äänitorvi. Sillä oli myös vuonna 1961 perustettu ulkomaanpalvelu, joka lähetti ohjelmia muun muassa Portugalin Guineaan ja Senegaliin.


title: Radio Télévision Guinéenne

text: Televisiolähetykset alkoivat vuonna 1977 Muammar Gaddafin Libyan lahjoittamilla laitteilla. Värilähetyksiin siirryttiin vuonna 1986 ja satelliittilähetykset aloitettiin vuonna 2003. Kiinan tuella rakennettu uusi radio- ja televisiokeskus Conakryn esikaupungissa Kolomassa otettiin käyttöön vuonna 2006.


title: Radio Télévision Guinéenne

text: RTG:llä on nykyään kolme radio-ohjelmaa. Kansallinen Radio nationale eli Radio guinéenne kattaa ranskan- ja paikalliskielisillä lähetyksillään lähes koko maan. Se lähettää etupäässä asiaohjelmia, jonkin verran viihdettä ja myös uskonnollisia ohjelmia. Radio Kaloum Stéréo lähettää viihdettä, musiikkia ja urheilua ranskaksi maan pääkaupungissa Conakryssa. Sveitsin tuella vuonna 1992 perustettu maaseuturadioiden verkko Radio rurale de Guinée käsittää neljän alueen ja 19 prefektuurin paikallisradiot, jotka toimivat kahdellakymmenellä paikallisella kielellä. Radiolähetykset tapahtuvat etupäässä ULA-alueella. Vuonna 2012 suljettu 50 kilowatin lyhytaaltolähetin otettiin uudelleen käyttöön vuonna 2016.


title: Radio Télévision Guinéenne

text: Televisio-ohjelmia on kaksi. Ykköskanava RTG Koloma kattaa analogisilla lähettimillään noin 40 prosenttia maan pinta-alasta. Sen ohjelmia välitetään myös satelliitilla ja pääkaupungissa digitaalisesti. Vanhassa Boulbinetin radiotalossa toimiva kakkoskanava RTG2 kattaa lähetyksillään Conakryn ja sen lähialueen. Television rahoitus on riittämätöntä, laitteisto vanhentunutta ja kulunutta ja henkilöstö huonosti koulutettua ja motivoitunutta, minkä johdosta myös ohjelmat ovat tasoltaan vaatimattomia. Tärkeimmän ohjelmanumeron muodostavat virallisena tiedotuskanavana toimivat uutislähetykset.


title: Radio Télévision Guinéenne

text: Vuodesta 2006 lähtien maahan on perustettu lukuisia kaupallisia radioasemia ja yhteisöradiota sekä muutamia yksityisiä televisioasemia. Lisäksi välitetään ulkomaisten yleisradioyhtiöiden lähetyksiä.


title: Europeli

text: Europeli, myös saksalaistyylinen lautapeli tai designer-lautapeli, on eräs moderni lautapelien lajityyppi. Sille on tyypillistä hiottu pelimekaniikka mutta melko pinnallinen teema. Europeli kestää noin 45–90 minuuttia, ja kaikki pelaajat ovat koko pelin ajan mukana kamppailemassa voitosta. Pelaajat ovat usein vuorovaikutuksessa keskenään, mutta harvoin konfliktissa tai sodassa toisiaan vastaan. Europelit ovat usein suosittuja perhepelejä.


title: Europeli

text: Saksaan viittaavan nimityksen taustalla on 1970-luvulla perustettu saksalainen Spiel des Jahres -pelipalkinto, joka on nostanut saksalaisten lautapelien laatua merkittävästi. Eräs rajapyykki on vuonna 1995 ilmestynyt "Catan" (ensin nimellä "Catanin uudisasukkaat"), josta alkoi eräänlainen lautapelien uudelleennousu.. Toinen suuren suosion saavuttanut uudenaallon lautapeli on vuonna 2000 julkaistu "Carcassonne"..


title: Europeli

text: Ennen europelien valtakautta "vakavat" lautapelit olivat hyvin pitkälti monimutkaisia, pitkäkestoisia ja mekaniikaltaan hieman karuja. Amerikkalainen pelisuunnittelu on sittemmin ottanut mallia saksalaisilta, ja on syntynyt näiden kahden koulukunnan yhdistelmäpelejä. Amerikkalaisiin laatupeliyrityksiin kuuluu esimerkiksi Days of Wonder, joka on peleissään panostanut niin mekaniikkaan kuin ulkonäköönkin.